text:
Ra Gerusalemme deliverâ/Canto VI.
CANTO VI.
Tradûto in Lengua Zeneize
DA RO SIG. ITNOC OXUŒRBMA
past. arcad.
ARGUMENTO.
Argante ogni Crestian sfia a combatte:
Otton senz'esse manco nomminaoù
O l'è ro primmo a inzâra: Lê ro batte,
E in tra çittæ o ro manda carçeraoù:
Tancredi, chi vœu andâghere a rebatte
O se gh'asbriva adosso; ma sturbaoù
L'è da ra nœutte. Erminia s'incamiña
Per dâ a ro sò Galante ra meixiña.
1
D'Atra parte ro Turco serraoù drento
Ghe pâ d'êsse seguro, e o se ne rîe,
Ch'oltre l'aveighe da mangiâ un spavento.
De nœutte ghe ne ven de chì, e de lie:
D'arme, de gente, e quâsesæ instrumento
Da guerra, re muragge o ten munîe
Da Tramontaña, e queste fæte a segno
Da poeì ressiste a quásevœugge impegno.
2
De çà, de là ro Ræ ciò non ostante
O re fa sempre ciù fortificâ,
O fa re sò persoñe tutte quante
Dall'uña all'altra luxe travaggiâ,
Chi de lamma de ferro, chi de Dante
Braghe, gippoin, e arneixi a appareggiâ:
Picca chì, picca là: a sto gran traghetto
Ven Argante, e o ghe fa sto descorsetto:
3
E fin'a quando comme pappagalli
Emmo da stâ serræ chì intr'esta gaggia?
Veddo, che ognun se leva avanti i galli;
Sento, che con martello, e con tenaggia
Sciù l'anchizze ve fæ vegnî ri calli,
Ni so perchè. Fra tanto ra marmaggia,
Dri Françeixi roviña re Campagne,
E nesciun ghe fa batte re carcagne.
4
Lô se ne stan de sciallo intre sò Tende,
Mangian, dorman fin tanto che n'han vœuggia
Senza soggetto, che nisciun ri offende;
Voî per contro a patî continua dœuggia
De cœu, de famme, e spuzza, zà s'intende,
Stæ a guardâ se Luçia fira, o desgœuggia:
Se d'Egitto no arrivan ri soccorsi,
Ve piggian chì intra taña comme ri Orsi.
5
Per mi che no s'aspête, in mæ zuamento!
Ch'œugge scciuppá chì drento cõme un baggio,
E se deman in questo morimento
Trovæ ciù Argante, dîme pû, sunaggio;
Se poi ra morte me fa dj, me pento:
Pazienza! Averò fæto un marviaggio;
Ma primma che me passân queste borie,
De mi se ne faran átro che istorie.
6
Ma se credesse, che no avessi perso
Ro coraggio, che aveivi zà uña votta,
Che piggiando re cose pe ro verso,
In fallo non buttavi moæ ra botta,
Ro nemigo vorreiva ancœu desperso:
Ah sì per bacco! demmoghe dra scotta
Sciortimmo fœura andemmoro a azzuffâ:
In çærti caxi è ben l'arrezegâ.
7
Ma se pœuscia, o gran Ræ, no convegnisse
De mette tanta carne in tro lavezzo,
A o manco fa, che doe dre ciù scavisse
Tœu personne finiscian sto ciarezzo.
Manda a sfiâ ro Franco, e lê ch'o fisse,
Per leváse uña votta ro boghezzo,
Ri patti, e ri arme, comme lê o comanda
O no porrá a st'invîo zœu dà de banda.
8
Che se un'añima sola con doe moen
O l'averà con ti ro to nemigo,
L'ammuggeremmo là comme ro fen,
E se foissan Serroin, no premme un figo;
Son chi mi: ro mæ braçço te sosten:
No dubitá de quassevœugge intrigo;
Se ra carta me dixe, in quest'impegno,
L'è asseguraoù l'onô dro nostro Regno.
9
Ghe responde ro Ræ: Siben te poæro
Zà Vêgetto, che n'ho sciù per sciuscianta,
Ghe mostrerò chi son, zûa riso ræro!
Foissan ben contra mi çento millanta:
A tutto sò trová ro sò repoæro,
E ra spá, quando vœuggio, a no me cianta:
Son capaçe de fa quásæ desquærno.
N'ho moæ tremaoù, ni tremmerò in etærno.
10
Dê me ne guarde! Aoura te vœuggio dî
Quello, che fin'ancœu sempre ho taxûo:
Soliman de Nicèa vœu fá toscî
Tutti ri Franchi, e metteri all'agûo:
Fin da ra Libia truppe o fâ vêgnî,
Truppe, ch'intre l'Arabia o l'ha çernûo:
De nœutte tempo o pensa d'assâtá
Ri nemixi, e portáne da mangiâ.
11
Ro çe ro mande presto; e se fra tanto
Semmo chi assidiæ, questo no serve
A ninte affæto: basta che ro manto
Reá, e questa Regia se conserve:
Ma ammorta sto tò fœugo tanto, o quanto,
E a ciù mêgio òccaxon ch'o se resærve:
Se suole dj, che cosa fæta in spræscia,
In bon Zeneize, a no vâ zœu uña vescia.
12
Ro Saraxin, che zà o no poeiva veì
Soliman, che con lê o l'aveiva a morte,
O ne sente parlá con despiaxeì,
Parendo che sciù lê o se faççe forte,
E o ghe dixe: Fa pû ro to vorreì,
Mi lascio in tre tò moen ra nostra sciorte;
Aspêta Soliman quanto ti vœu,
Sarve ro Regno tò chi ha perso i sœu.
13
Ch'o vêgne comm'un Angero dro çê
Liberatô dro Popolo Pagan,
Che in quanto a mi de lê non ho mestê,
E vœuggio libertæ pe ra mæ man.
Mentre che ognun sta sorve l'oreggê
Lasciame andâ mi solo in sciù ro cian
Ri Franzeixi a trová con sto sorracco:
Che farò veì chi son, corpo de Bacco!
14
Ghe reprica ro Ræ: Sta tò bravura
Me pâ che ti porressi ancœu avançára:
Ma vanni, se ti hæ vœuggia de fá pûra,
Guarda però, ch'a no te coste cara.
Così dixendo, o fa uña mudria dura,
E o dixe a un Labardê con bocca amara:
Va a dî a Gofredo, ma che ognun te sente
Sto mæ progetto, e fa l'impertinente.
15
Digghe ch'uña Casaña bella e boña
Stuffo de stâ serraoù sempre chì drento,
O vœu sciortî: ch'o çerca uña persoña
Chi se vœugge con lê mette a çimento,
Ch'o l'è chì, ch'o giastemma, e sagradoña,
Ch'o l'anderà a incontrá, ch'o n'ha spavento:
Dri sœu bravi, ch'o mande ro ciù bravo
Foisse magarra fiña ro diavo.
16
E se un non basta, che o ne mande un pâ,
Se un pá no basta manco, ch'o ne mande
Treì, quattro, çinque, o sei: m'anderô a dá
A tu per tu con tutti: poi comande
Quello, che per raxon de mêgio spá
Resterà vinçitô. Piggiá sta grande
Imbasciâ, ro Signor, misso in arneize,
O va a trová intre Tendie ro Françeize.
17
Donde præsto arrivaoù lì a ra presenza
Dro Prinçipe Gofredo, e dri Baroin:
Signor, ghe dixe, a ri Imbascioî liçenza
Se dà tra voî de fá ri sœu sermoin?
A se dà, ghe respondan, dî pû senza
Timô quanto ve peiza sciù i pormoin.
Lê repiggiò: Dunque, Signor, guardæ
Se son discrete o nô, ste mæ imbascæ.
18
O desgœugge poi lì ra Coronetta,
E o gh'intimò ra sfia co un ton de voxe
Da fâ tremmá ro Mondo. A sta faccetta,
Se fávan tutti arrèo segni de croxe:
Quando Buglion responde a ro Staffetta:
Vanni pû: sciaccheremmo questa noxe;
Ni gh'è bezœugno che sto quinto o l'esce,
Foscia un solo, chi sa, ch'o no gh'incresce?
19
Che o vêgne pû, ch'o vêgne allegramente,
Se ghe fa largo e longo passaporto:
Superciaria no ghe sarà de gente,
Nisciun ro guarderà drîto, ni storto,
E questo ghe ro zuro. Ro Sargente
Parte, e aslongando, da staffetta accorto
Pe ra mæxima stradda ben ro passo,
O porta questa pillora a Circasso.
20
Piggia uña spâ, piggia un diavo, e vanni,
O ghe dixe, arrivaoù. Son stæto là
In tre quelli nemixi Barbagianni:
Ra cosa è andæta giusto comme a va:
Han aççettaoù ra sfia çinque o sei Xanni;
Va, lêvane sta gente de per ca;
Così o ghe dixe, e presto ri sœu ferri
O çærca per andá a desfâ sti Perri.
21
O l'allestisce subbito, e o s'avvia
La donde da i Françeixi o l'è aspettaoù:
Ma no pá giusto, che sò Signoria,
(Dixe ro Ræ a Clorinda) a ro sò laoù,
Senza ch'o n'agge guardia, o marce via:
Vagghe ti assì co un corpo reservaoù:
Circasso vagghe solo, e vagghe avanti,
Ti sta in derrê li pronta co i tœu Fanti:
22
Così o parlò, poi tutti a ra squarçiña
Dæto man, sciortan fœura in campo aværto:
Monta a cavallo Argante, e o s'incammiña
Da ra testa a ri pê d'arme coværto.
Dro Castello vexin a ra cortiña
Gh'era un cian da poeì fághe dell'aspærto
Largo, capaçe, e o pâ giusto depento
Per vêgnî dra battaggia a ro çimento.
23
Smontaoù lê solo, o resta lì a ra vista
Dro nemigo sta pæsta d'ommo: e o mira
Con l'œuggio storto, e con ra faccia trista:
De çà, de là sto Baxilisco o gira:
O squaddra ognun per dâghene uña pista,
Oddio, raggia, venin, per tutto o spira:
Ma ri Françeixi n'han poca anscietæ,
Perchè non san che bestia d'ommo o sæ.
24
Ma siccomme Gofredo, ro soggetto
O non ha ancon çernûo, chi sæ capaçe
D'andâghe incontro, e fâse aveí respetto;
Così stavan l'un l'átro lì a guardâse;
Quando a Tancredi zoveno d'aspetto
Dan de l'œuggio, e o ghe pá bon da mandâse
Ro Generâ chi vè che œuggezzan giusto
Quello, che o vœu spedî, lê assì g'ha gusto.
25
Ognun ghe dà ra drîta, che se vejva
Ch'o gh'incrinava mæsmo ro Patron:
Sicchè ciammaoù per nomme, o ghe dixeiva,
Va, Tancredi, a desfâ quello Serron,
E addèntaghe ro morro: Lê rieiva
A questo invîo; e insciaoù comm'un ballon,
O se fa dá da i Paggi ærmo, e cavallo,
E con gran gente apprœuvo, o sâta in ballo,
26
Appeña o l'è sciortîo da ro rastello
Poco, e ninte d'Argante a ra distanza,
Clorinda ghe fâ vôze ro çervello
Subbito ch'o ra scrœuve in lontananza;
O ghe dâ çærte œuggæ da barexello,
E o se sente mesciâ i vermi in tra panza,
Oeuggezzandoghe in sbiascio çærte cose
Da fá, per così dî, sunâ re pose.
27
Tancredi chi se vè sto bello praoù
De fen nasce a ri pê, donde sæ Argante
O no sta ciù a çercâ; presto voltaoù
Ro cavallo, o sta lì tutto sciallante,
Ch'o pá giusto uña stattua in tro muraoù.
De tá forma, che l'ommo in quest'istante
Per dá de l'œuggio a quella, a ra battaggia
O pensa comme pensa sta muraggia.
28
Argante chi no vedde vegnî un can
D'esti Françeixi in campo, o tira tacchi,
E o dixe: Aoura chi ven chì sciù sto cian
A battese con mi? Fœura Bislacchi!
Ma lê chi ha mêgio polliza a ra man,
Sciù ra Quágia o sta lì comme i chen bracchi:
E Otton picco de questo, ro cavallo
O sproña, e pe ro primmo o sáta in ballo.
29
St'Otton l'era un de quelli chi avæ dœuggia
De n'êsse stæto lê sciælto a azzuffâse:
Per Tancredi o restò con questa vœuggia,
Però con ri âtri o vosse accompagnâse.
Aoura visto che lê sotta ra fœuggia,
Stà a veî ro figo, e ninte o pensa a dáse,
Per no perde ra boña congiuntura,
O va incontra a ro Turco, e o fa dra pûra.
30
E veloçe così che Tigre, o Pardo
No scorratta sì presto ra foresta,
O va a ferì ro Saraxin gaggiardo,
Che con ra lanza in man urla, e tempesta.
Tancredi chi descrœuve sto Benardo
Andæto a incomençá da lê ra festa,
O ghe dixe: Alto là, scomunigaoù,
Lascia fá a mi: mâ Otton zà o l'è impegnaoù.
31
Sicchè lê se tapiña, lê s'arraggia,
Se fa vegnî ro naso drîto, e aguzzo,
Perchè in sò cangio a commençá battaggia
Sæ andæto non ciammaoù questo galluzzo;
Ma in tanto ro Garzon, mentre lê saggia,
O tira a Argante un corpo in tro coppuzzo,
E ro mastin, chi vè, ch'o se n'abusa
Ghe ne dà un’âtro a lê chi ro pertusa.
32
Cazze ro Crestian, perchè ra botta
Ro feççe derruâ zu dro cavallo,
E in terra o ghe fe fá ra giravotta.
Poi ro Pagan piggiaoùghe ben ro stallo,
O l'abbærra, e o ghe dixe: Questa votta
Te tireræ ro collo comm'a un gallo!
Rendite, e ti averæ groria bastante
Poeì dì, che ti t'ê dæto con Argante.
33
No, ghe responde Otton, no se costumma
Tra noî de fá sta sciorte de viltæ:
A scarlazzáte in cangio mæ ra ciumma
Vegnirà chi ha i mostassi ciù affiræ:
S'ha da domà ra testa chi te fumma,
O vœuggio lascià chì l'añima mæ.
Repiggia Argante: Olà, tanto ardimento?
Aoura me leverò sto frosciamento.
34
Da un villan comm'o l'era, in questo o vôze
Ro sò cavallo per passághe adosso:
Ro Françeize chi vè fâse ste cose
O fuzze, e in tro schiffî, ghe scascia un osso,
E o ghe fa un pittin ciù suná re pose
Tanto ro corpo o ghe tirò a bordosso.
Ma che særve? se mentre o l'è ferîo,
In cangio de caglià l'è ciù sfrenîo?
35
Strenze ra brilla Argante, e ciù astizzaoù
O ro torna azzuffâ, ma così presto,
Che ro meschin restò comm'incantaoù,
E o te ghe dà un spoincion, che mêzo pesto
O ro lasciò lì in terra accoregaoù.
Un corpo de desgrazia paro a questo
In tro sangue o ghe fê tanto sciaratto,
Che un po ciù o se ne và a parlá a Pilatto.
36
Ni contento de questo, o và sto bôja
Sotta a i pê dro cavallo a maxinâro,
E o dixe: Vegnî a veì, corpo d'ancroja!
Comme a i superbi ra creanza imparo.
Ma Tancredi scordaouse dra sò giôja,
Visto ch'o n'è zà un caxo da sprexáro,
O se cianta lì færmo de propoxito
Per corrêze a ra mêgio o sò spropoxito.
37
O se fa avanti, e crìa. Porco da gianda,
Figgio d'un pô per un! così se ven
Con tutta sta to barba veneranda
A fá ferri, a scombatte sciù sto tren?
Se ti credessi aveì piggiaoù l'Olanda,
Ti t'inganni: ciù tosto te conven
De laoude in cangio uña vergœugna eterna,
Chi te sottærre sotta a uña caverna.
38
Ro Pagan, no sì tosto o l'ha sentîo
Sto parlá, ch'o se fa vegnî a ra bocca
Ra scciumma, e o l'incomença a dî; perdio
Perdio Bacco Baccon! Così no sbocca
Quando ro tempo è neigro, e nuvorîo,
Ro furmine d'in çê, che zù o trabocca,
Comme questo gran diavo in tro parlâ
O fa quella sò voxe ressuná.
39
Ma doppo che l'un l'átro mattrattæ,
Se son comme Camalli, ognun s'affira,
A ro cavallo dan dre speronæ,
Se piggian tutti doî drîta l'amîra.
Muza te ro demando in caritæ,
Ciù forza, e voxe a ri mæ versi inspira
Tanto che posse chì tutte descrive
D'esto mená de moen l'idee ciù vive.
40
All’ærta tutri[sic] doî, ærzan doe lançe,
Che pareivan doe antenne de galera:
Mezuran ro terren, passi, e distançe;
Uña faccia se fan trista e severa,
S’allivellan ri stœumeghi, e re pançe,
Pœuscia accostæ vexin lì cera a cera,
Se dan Tancredi, e Argante così cian,
Che l’asta per meitæ ghe resta in man.
41
A ogni corpo che dan tutta rebbomba
Ra valle, e tremma sotta i pê ra terra:
Quello picco, e repicco o pâ uña bomba
Che zù intr’un poçço a scciœuppa, e se sotterra:
Un se desbraçça, l’âtro se deslomba,
Tanto che in tro ciù bello d’esta guerra
Mancan sotta i cavalli, e a lamma gianca
Van per trinciáse comme uña pollanca,
42
Sempre l’œuggio a ra pointa dra sò spá
Se ciantan tutti doî sciù ra deffeiza,
Ognun çerca terren de poeì guâgná:
Ogni passo, ogni moto lì se peiza,
Chi mostra de fuzzî, chi d’avançá,
L’œuggio, ra man, ri pê tra lô conteiza
Van faççendo, e lì ognun da ra sò parte
Procura de schermî l’arte con l’artê.
43
Tancredi per desgrazia a ro Pagan
O mostra mêzo fianco descoværto:
Lê ghe tira: ma in questo sotteman
Resta a ra sò manciña un passo aværto.
Tancredi chi l’agueita comme un can,
O te ghe tira uña stoccâ da aspærto,
Poi de nœuvo o se cianta, o se remette
Per fâ, se o pœu, de lê tante porpette.
44
Argante, chi se vè tutto inciastraoù
Dro sangue, chi buttava ra ferîa,
Comme d’infærno un diavo scaddenaoù
Piggia ciù forza, e o torna a ra desfîa,
Faççendo sbraggi da un’inspiritaoù,
Per sciaccâghe ra testa o se gh’asbrîa;
Ma Tancredi da bravo, e da smargiasso
O te ro pertusò tra spalla, e braçço.
45
Comme và un Massapræve in tra muraggia,
O comme và Zigâra, che derrê
Ri figgiœu gh’han pettaoù sciù quarche paggia,
O comme l’Orsa và fœura de lê
Con ra freçça attaccá pe ra boscaggia,
Così se vedde andâ sto spaccaçê,
Senza pensâ a desgrazia, ni perigo,
Per levá da ro mondo l’innemigo.
46
E sempre ciù arraggiaoù, sempre ciù aççeizo
O se ghe lança adosso là per pærso,
A agguantâro, se o pœu, comme de peizo
Ra mezura o ghe piggia pe ro værso,
Tanto de poeì lasciâro lì stratteizo.
Lê se sciværta; ma un pô de traverso,
Un pô de drîto Argante ghe re picca,
E Tancredi meschin o se gh’appicca.
47
Ah foissi tu scciuppaoù, morro de spia,
Dixe Tancredi, l'ora che t'ho visto,
E o s'allarga girando con meistria
Attento in guardia, e d'arte ben provisto;
Ma quando o vedde che cattiva via
Fa ro fumme, e sto can sempre è ciù tristo,
O dixe: Vegniremmo aoura a re prœuve
A pizza e cû comme de Pasqua ri œuve.
48
Nesciun de doî sà ciù cose o se faççe,
Se re carcan l'un l'átro zù all'orbetto,
Se pestan tutti doî comme re straççe,
Che han traværso ro cœu e ro figaretto,
Ni botta sciorte mai da re sœu braççe
Chi no corpisce; e in terra se fà un zetto
D'arme dure, e de sangue; non ostante
No se lascian zœu moæ Tancredi, e Argante.
49
Stan sospeixi ri Môri e ri Crestien,
Che no san donde posse andâ a sparâ
Sto troppo incancarîo mená de moen,
E stan comme re botte a allummerâ:
Chi dixe a ne và mâ, chi a ne và ben,
E tutti lì applichæ senza piâ,
Aspêta un per piaxeì, l'âtro per raggia,
O ben o má, ra fin d'esta battaggia.
50
Eran zà stanchi, e çerto streppellæ
Se sareivan, se avessan seguitaoù.
Ma da ra nœutte poi foin desturbæ,
Che dro çê ro lampion s'era ammortaoù;
E in tanto arrivan doî con dre imbasciæ
Per fâ che ognun dessiste da sò laoù:
Un l'è Monsù Arideo, l'átro è Pindoro
Chi portô ra desfia, ciù fin che l'oro.
51
Fæta sospension d'arme fra lô doî
Secondo i patti e lezze dre desfie,
Pindoro te ghe dixe: Ælan nescioî!
L'è nœutte, e no se vedde de chi lie.
Seì patta, ognun se têgne i sœu bruxoî;
Se ve pâ ben, lasciæ pre ancœu cosìe:
Ti torna a cà, ti và a re tœu barracche,
Fæve fregâ re braççe, che ri heì stracche.
52
Vimmo de giorno travaggiâ ra gente.
Poi repôsâ de nœutte in santa paxe,
E ti Soldan d'onô tanto varente
Prodesse ti vœu fá, che ognun re taxe?
Responde Argante: Nò: d'est'insolente
Me vœuggio vendicâ, così me piaxe;
Ma se o ra vœu piggiá pr'un'átro giorno,
Ch'o zure primma de fá chì retorno.
53
Siben (dixe Tancredi) ma con patto
Che Otton to prexonê vêgne con tì:
Se nò, benchè sæ nœutte, mi no sbratto,
Finchè no reste in terra o ti, o mì:
Ma visto che gh'è stæto assæ sciaratto,
Per questa votta l'aggiuston così:
Zuran doppo sei giorni de scontrâse
E in tanto ognun và re ferîe a mêgâse.
54
S'eran però battûi tanto da cœu,
Che i Turchi e ri Crestien favan foghetti,
Dixendo tra de lô: Donde se pœu
Trovâ ciù valoroxi stœumeghetti?
Tutti dixan cianin: Che doî faxœu!
E te ghe fan sciù mille descorsetti.
Nesciun però sa dî in tro sò çervello
Chi de doî sæ ciù bravo, o questo, o quello.
55
E così ghe pá un’anno ogni momento
Aspettando ra fin de questo cæto:
Ognun fa lì ra fora dro bestento
Per veì chi vinçe, o perde in sto gran fæto
Ma ciù de tutti in corpo ha ro spavento
Ro cœu d'Erminia affrîto, e malandæto,
Ch'a vedde ra sò sciorte barançá
Tutta in çimma dra pointa d'uña spâ.
56
De Cassan Ræ d'Antiochia a l'era figgia,
E quando ro sò regno ghe piggion
Ri nostri, lê restô sola zenziggia
Fra ri nemixi sœu, che l'arrizzon;
Ma comme a l'era d'uña gran famiggia,
Da Tancredi i favoî se ghe accordon,
E benchè a foîsse prexonera, e scciava,
Però comme Regiña o ra trattava.
57
O ra servì da amigo, e libertæ
O ghe dê per un’atto generoso:
Ghe foìn poi tutte quante relascæ
Re gioje, e quanto a l'eiva de prezioso:
Vista in Signor de così poca etæ
Tanta virtù, e un cœu così amoroso,
A ghe restô obbrigá de tá mainera,
Che lascio dî comme a ghe feççe cera.
58
A commençò a piggiâghe tanto amô
Ch'a se saræ per lê fæta fá in tocchi,
E se o no foîsse stæto per l'onô
Dra Damma chi no çærca fâ dri stocchi,
A se saræ fermâ scciava con lô
Per fâ con ro galante quattro gnocchi;
Ma a fu obbrigâ a partîne, e con l'antiga
Sò Moære andâ a scioráse in terra amiga.
59
Vegnì in Gerusalemme, e ghe fe grazia
Ro Ræ Aladin, si ben crûo de natura:
Ma ra meschiña, inteiza ra desgrazia
De sò moære scuggiâ in tra seportura,
De sospirâ, de cianze a no se sazzia,
E pû in tre quest'amara congiuntura,
A no poette zœu moæ desmentegáse
Tancredi pe ro quâ a sente bruxâse.
60
A se sente bruxâ, bruxâ a tâ segno,
Ch'a no trœuva a ra sciamma refrigerio,
Perchè, senza nesciun malo dessegno,
Con ro Galante a l'ha ro desiderio,
E quanto de crovîse a l'ha ciù impegno,
Tanto ciù se ghe scrœuve ro misterio;
Ma Tancredi l'è torna chì ch'o ven
Sotta Gerusalemme co i Crestien.
61
Ognun dette dre streite a ra vegnûa
Dra turba guerrezante Crestiaña
E Erminia in tro sò cœu ra ben vegnûa
Ghe dè pe ra sò stella tramontaña:
A vôze l'œuggio, e a và comme perdûa
Per descrovî Tancredi sò casaña:
A ri squadra un per un da capp'a pê,
Vistoro in fin, a dixe: O l'è chì lê.
62
Dro Palazio Reá sorve ro teito
Gh'è un miradô, chi è fæto giusto apposta
Per descrœuve ogni sito largo, e streito:
Se vedde chi se batte, e chi s'imposta,
Chi dà, chi piggia, chi zù in terra è cheito,
Chi s'avexiña ciù, chi se descosta,
Lì a s'assetta, e ro campo mentre a gira
Con l'œuggio, fra lê mæxima a sospira.
63
In veì de lasciû d'âto ro duello
Pensæ se ghe batteiva ben ro cœu!
A dixe ogni tantin, ro tò giojello
Quella botta strattende, e o se ne mœu.
A se sente a ro cœu sempre un cotello,
Che lengua và donde ro dente dœu,
E sempre che ra spá ro Pagan mœuve
Pâ giusto che sciù lê ra botta a ciœuve.
64
Ma doppo ch'a l'inteize che ra zuffa
Se doveiva de nœuvo incomençâ,
De lê ra poveriña comme stuffa,
Mille armanacchi a l'incomença a fâ;
Ch'a no sà donde posse sta barruffa
Andâ a finî: a se sente streppellá:
E se veiva che in cera ro dorô
No gh'aveiva lasciaoù ciù de corô.
65
Ogni mosca chi passa ghe pâ un’Orso,
Ogni fœuggia chi mescia ghe fá poîra
A toscie ciù che no un Cavallo sborso
A se sente taggiâ da uña tezoira
Ro cœu; ghe pâ sentîse dî, soccorso,
Da Tancredi, chi è sotta ra meççoira,
A s'assœunna, a se sveggia, e tutt'assemme
A no sà manco lê de cose a temme.
66
Ni ghe daræ fastidio solamente
Ro doveì commençâ nœuva battaggia,
Ma dro sò ciavacœu lê a se ressente,
(E questa l'è per lê ra gran tenaggia)
Tanto ciù che de fœuravia se sente
Sta brutta nœuva in bocca dra marmaggia,
Ch'o l'è in cattive ægue, e pêzo porto
Ro sò ben, e a ro cianze zà per morto.
67
Ma siccomme sò Moære gh'eiva impreizo
D'ogn'ærba ro secretto, e ra virtù,
E che parolle, quando un membro offeizo
Se mêga, s'han da dîghe sciù e zù,
(Secretto per costumme solo inteizo
Da re Figge dri Ræ poi ninte ciù.)
Così l'amiga a l'avereiva a caro
De fâ l'inciastro, e d'andá lê a mêgáro.
68
All'amante a vorræ guarî re ciaghe,
Ma ghe conven saná ro sô nemigo:
A re votte ghe ven l'umô de dâghe
Ro tœuscego, e ciantáro a i pê d'un figo;
Ma stando poi fra lê mêgio a pensâghe
Ghe pâ de mette ro sò onô in perigo.
In sto mestê però goffa e ignorante
Se prega d'êsse pe ro ben d'Argante.
69
Non è miga però che lê temesse
D'andá in persoña fra ri Crestien:
Donna sempre assuefæta a veì prodesse,
A no stimma de fá ni má, ni ben:
Tanto a ri gusti, comme a ri amaresse
A l'era accostumâ. Brutto, o seren,
Che sæ ro çê, ro má carma o tempesta,
Per lê tanto l'è feria comme festa.
70
E ciù de tutto chi ra fa añimosa
L'è l'Amô, chi ghe dâ dre speronæ,
E con l'arte ch'a l'ha int'ra testa ascosa
A nò temme perigo onde se sæ:
Non ostante a sta lì comme dubiosa
D'andá, no andâ, pensâ cos'a faræ.
Da uña parte de sì ghe dixe Amô,
Dall'âtra poi de nò ghe petta Onô
71
L'onô sta bella Antifona o gh'intoña:
Cara, ti sæ che allèvo mi t'ho dæto:
Quanta cura ho piggiaoù dra to persoña
Per mantegnîte comme Dio t'ha fæto:
Aoura che ti ê a ra fin de ti patroña,
Che vœutto fá? Dond'œutto andà? a fá un cæto [?]
Erminia cosa cara, attendi a mie:
Te vœuggio ben: nò partî de chie.
72
Dunque ancœu ti faræ sì poco conto
De ti, dra tò onestæ? Dunque da matta
Ti vœu corrî ro reisego in un ponto
De comparî a ro mondo uña çavatta?
Dunque ti l'hæ così per un pan onto
L'andâ de nœutte a perdite in tra bratta?
Ti no sæ che Tancredi in veìte mæsmo
O diræ, che ti n'hæ testa ni sæsmo?
73
L'Amô dall'âtra parte a ra reversa
O ghe ra canta, e tanto o l'invescîga,
Che ro primmo descorso o ghe traversa:
Figgia cara, o ghe dixe, ti n'ê miga
A ro mondo nasciûa añima persa?
L'onô con re sœu prediche o t'intriga;
Ma ti sta forte, piggia i mæ conseggi,
L'amô l'hà çento miria privileggi.
74
Eh va pû, và a trovâ ro to Galante,
E n'aggi poira ch'o te mande via:
Se ti ro vissi o pâ un’agonizante
Chi và per fa viaggio in Piccardia.
Da quanto in ça l'e giusto che se ciante
Un chi t'ha fæto tanta cortexia?
Ovvia stà chi a sciaccá noxe, e niççœure,
E Tancredi meschin ch'o creppe, e mœure.
75
Vanni, guarisci Argante, perchè o posse
Ro to Liberatô pœuscia strattende;
Così levæ da mêzo ste quatr'osse,
Ti averæ terminaoù re tœu faccende.
Ma me poæran scapolle troppo grosse
Queste tœu fantaxie. Ste facce orrende
No te mœuvan d'andâtene de pê
Senza ciù manco vôzite inderrê?
76
Oh quanto moæ contenta ti saressi
De fá quest'azion da uña Regiña!
Ra sò salute quando ti ghe dessi
Mêgandoro con questa tò magniña,
Tancredi allora ti ro vederessi
Ressuscitaoù per questa gran meixiña,
E tanto bello o tornereiva in cera
Da fáte vôze subito bandera.
77
Fareî cointo a meitæ dri vostri gusti:
Ti ghe diræ, mæ cœu; lê te dirà,
Sciô de praou, coppa d'oro, belli busti.
Poi de sposàte ò s'imbertonerà:
E così sò mogê, senza desgusti
Là int're sœu terre lê te menerà
Dra bella Italia, donde fan figura
Re Donne per virtù, per cœu, e bravura.
78
Missa sciù dall'amô ra mincionaçça
Se credde aveì trovaoù ra sò côcagna;
Ma ra cosa chi scontra, e l'imbarraçça
L'è ro moddo d'uscì fœura in campagna;
Che se ra Sentinella, quando a passa,
Ra descrœuve, l'è fæta ra castagna:
Tanto ciù che in tri reizeghi de guerra
Ro Ræ solo re porte o l'arve, e serra.
79
Clorinda, e Erminia se vorreivan ben,
E da boñe compagne se ne stavan
Co un’amô, co uña paxe da Crestien:
Fra de lô nœutte e giorno conversavan
E in confidenza tâ fra lô se ven,
Che dormivan insemme, e se contavan
L'uña con l'atra tutti ri sœu guai,
Ma ri sœu amoî no se scrovivan mai.
80
Erminia ro sò genio a ten coværto,
E se l'âtra ra sente desperâse,
Perchè donde ghe dœu no sæ scoværto,
A dà un'âtra raxon de lamentâse;
Sempre intanto Clorinda un passo aværto
A ghe láscia da poeî sciortî, e fermâse,
E quando pœuscia a n'è lì de presenza
A pœu andá dond'a vœu senza liçenza.
81
Vêgne un giorno che in casa lê a nò gh'era,
E pensoza in tra cammera a l'arresta
Studiando ra forma, e ra mainera
D'andâ soletta a commençâ ra festa;
In tanto che lê temme, e che lê spera,
E ch'a fa mille cabbale in tra testa,
L'arme a vê de Clorinda appeize in âto,
E in tro veìre, ro cœu ghe dâ un ressâto.
82
E a dixe fra de lê: Beneìta sæ
Ra Persoña, chi porta ri câssoin!
Lê se ne và con tutta libertæ
De dì, de nœutte, in tutte ri occaxoin;
All'incontro noi âtre imbarrassæ
Da tontiggi, da sacchi, e da saccoin
No poemmo andâ ch'un no ne digghe aprœuvo
Sempre un nesciô, sempre un conçetto nœuvo.
83
Perchè no son mi assì forte de scheña,
Che per ninte che faççe anscio, e me stracco?
Che in cangio d'esta côa, chi se remeña
Porreiva ancora mi portâ ro giacco,
E de nœutte, e de giorno a disnâ a çeña,
A ægua, a vento, sença nesciun smacco
Sempre quest'arme adosso mi avereiva,
E in campagna mi assì sempre andereiva!
84
Così non averæ zœu moæ aspettaoù,
Che Argante fesse lê questo duello;
Primma ro morro m'averæ lisciaoù,
L'avereiva aggranaoù comm'un oxello:
In tre mæ moen l'amigo accapitaoù,
Me l'averæ guardaoù comme un giojello,
E li allantora tutti doî d'accordio
Averessimo fæto un bell'exordio.
85
O pû se lê o m'avesse con ra spá
Passaoù da banda a banda questo cœu,
A ra fin no saræ ciù tribolâ:
Tutto saræ finîo ro batticœu,
L'añima da ro corpo separà
No poreiva ciù dî donde ghe dœu,
E chi sa che Tancredi intenerîo
O no m'avesse ciento, e seppellîo!
86
Ma, mincioña che son! penso a uña cosa,
Che a ottegnîra l'è giusto un dî, scusæme!
Dunque comme uña pegora chì ciôsa
Starò sempre a criâ: Forche appichæme?
Ah troppo má sciù questo laoù se posa!
Belle insegne de guerra, perdonæme,
Perchè no posso in cangio d'esta gonna
Vestîme d'arme dure siben Donna?
87
Eh sì pû che porrò: che amô me tocca
Troppo int'ro vivo, e o me darà costanza!
Siccomme a i forti o fe firá ra rocca
Così a i grammi o farà zugá ra lanza:
D'andà a scombatte mi non son sì orocca,
Ma basta a i çigarin grattá ra pança:
Me vestirò, parrò Clorinda affæto,
Se rêsce questo, ro negozio è fæto.
88
Chi sarà quello matto così bravo
Chi vœugge dî a Clorinda, va inderrê?
Se sta votta mi perdo questo cavo,
Ro mæ fî l'è in bordisca: e sciù sto pê
No staggo ben. Amô, che a chi t'è scciavo
Ti fæ provâ tutto ro ben dro çê,
Assistime. Clorinda aoura a no gh'è,
Ch'a l'è in tro Gabinetto con ro Rè.
89
N'occorr'átro: a l'è dîta: e a çento a çento
Dandoghe amô in tro cœu re speronæ,
In tro sò cammerin comme ro scento
A va con ri arme dure pettenæ
A Clorinda, e n'ha ciù nisciun spavento,
Che persoña ghe digghe, donde andæ?
Tanto ciù che ro zœugo era seguro,
Perchè zà començava a fáse scuro.
90
Lê chi vedde ro giorno zà imbrunî,
Che quarche stella aççende ro stoppin,
Senza fa ciù conseggi a vœu partî,
A se ciamma con lê doî moscardin,
Uña Donna, e un Staffê; con ri vestî
De Clorinda, poi missase in cammin,
A ghe dixe: Vegnî, vegnî con mi,
Senza dîghe ciù ninte de così.
91
Quanto bezœugna per sto contrabando
Ro servitô allestisce int'ra valixa:
Erminia intanto se va despœuggiando,
E a resta comme a dî Donna in camixa;
Ri arme adosso a se va pœuscia aggiustando,
E a comparisce lì tutta lestixa,
Ra Donna intanto destiná a servira
In tro busto de ferro a te l'infira.
92
Re treççe, e quella carne de vitella,
Con sto vestî pesante a se nizzava,
E con quella magniña moscatella
A arrêze tanta macchina a stentava;
Ma con st'arme a pareiva un Sô, uña stella,
E de fá ro Sordatto a se sciallava;
Tanto che Amô rieiva comme giusto
Quand'Ærcore fasciaoù l'era in tro busto.
93
A va, ma ogni tantin sciù i pê a traballa,
A onça a onça a fa i passi tremanti,
E a s'appoggia ra man sorva ra spalla,
Comme fa l'orbo, a quella chi va avanti;
Ma l'amô, ra speranza comme a galla
Ra portan, e ghe mollan ri tiranti,
Fin che a l'arriva poi questa tognælla
Donde son ri Cavalli, e a monta in sælla
94
A va via pe re stræ, che a no se credde
D'êsse scoværta manco da re pruxe,
Ma ra descrœuve poi ra guardia, e vedde
In quello scuro l'arma chi straluxe:
Ala però a ghe fa, però a ghe çedde
Ro passo, comm'a foisse lê ro Duxe,
Che quello vestî gianco, e ra temûa,
Insegna, ancon de nœutte è conosciûa.
95
Con tutto questo Erminia a se fa trista,
Siben nesciun ghe dixe, Olà chi passa?
Un poco a l'ha ro spasmo d'êsse vista,
Un po ro sangue tutto se gh'aggiaçça.
Ma arrivâ da ra Porta, lì a fa vista
De no aveì poîra, e con ra sò fedaçça,
Olá, dîxe, sto ponte zù caræ,
Son Clorinda, e dro Ræ porto imbascæ.
96
A ra voxe sottî de crastadin:
Ra piggion per Clorinda a ra dreitura.
Perchè âtra Donna in cœu ro grillarin
Non averæ de fâ questa bravura;
Sicchè ro Portiná, fætoghe inchin,
O ra lascia passá franca e segura,
Pœuscia con quelli doî; che a l'ha con lê
A se ra sbigna via, e addio messê.
97
Ma quando a pensa in sarvo êsse arrivâ,
Donde nò gh'è ciù poira ninte affæto,
Ni guardia chi ra posse imbarassá,
Erminia incontra un’átro brutto cæto,
Chi l'obbriga a no poeì ciù avanti andá;
Perchè dell'œuggio a non aveiva dæto
A ra difficultæ de trová quello,
Chi ghe levò da lœugo ro çervello.
98
A vedde che saræ perigoroso,
Se tra i nemixi armâ così all'andasse,
E primma de trovâ ro sò amoroso
A n'ôrræ, che nesciun ra boghezasse,
A vorræ descorrîghe da rescoso,
Ma lì ferma, a no sa cose a se faççe;
Intanto studia, pensa, e poi repensa,
A ro Valletto a dixe in confidensa.
99
Sentime figgio caro: in sto frangente
L'è tempo che de tì ti dagghi prœuva:
Và in tro campo crestian, e bellamente
De Tancredi ra tendia çœrca[sic], e trœuva,
E digghe che uña donna çærtamente
Ven per guarîro. Dagghe questa nœuva:
Ch'o no perde sta bella ocaxion,
Ch'a gh'ha un’universale giaccuron.
100
E benchè a sæ ancon figgia, non importa:
Digghe ch'a sa chi o l'è, con chi se tratta:
Che no t'ôde nesciun deppouî ra porta:
Fagghe quest'imbasciá: poi s'o te gratta,
S'o domanda de ciù, fa gatta morta,
Vêgni via: mi t'aspêto: onzi çavatta.
Così disse ra Donna, e ro Staffetta
O l'andò, ch'o pareiva uña saetta.
101
E o ra portò sì ben, che francamente
L'introdussan re Guardie intr'a trincera,
E ro menon da ro Signor paçiente,
Chi sentì l'imbasciá ben vorentera:
E zà lasciaoù lì ro meschin, che in mente
O fâva dubbj, e ciù d'uña chimera,
O portava all'amiga ra resposta,
Che a vagghe, e a vagghe quant'a pœu nascosta.
102
Ma a quella ra tardansa tanto incresce,
Che a conta ri momenti sciù re die,
E a dixe: Aoura l'è là, ch'o l'intra, o l'esce;
Finarmente o n'è carrego de prie!
G'ho pû dîto ch'o vagghe, ch'o se mesce,
Ch'o faççe re sò cose ben compîe:
In sto dai dai a monta sciù uñ'ærtura,
Donde se vè re tendie, e ra cianura.
103
Dappertutto ra nœutte era stellâ,
Ni in çê se veiva nuvora nisciuña,
E ra sò faccia rionda inargentá
Mostrava in quintadeçima ra Luña;
Quando da amô ra Donna pezzigá
Contava re sò peñe uña per uña,
E dri sœu gren sospiri segretario
Era solo ro lœugo solitario.
104
Pœuscia a dixeiva verso quelle Tende:
Oh belli Padiggioin! Viscere mæ!
Solo in guardáve l'añima s'aççende,
E ro cœu no sa ciù donde o se sæ!
Infin da mi, che cosa se pretende?
Non àtro che un pittin de caritæ!
E chi n'ha moæ trovaoù de paxe in terra,
Foscia chi sa, che no ra trœuve in guerra?
105
Mi no çærco refáme dri mæ danni,
No cærco deventâ torna Regiña;
Cærco solo che amô ri mæ maranni
O finisce uña votta, e quella fiña
Bontæ, che zà troveì con chi ha pochi anni
(Tancredi vœuggio dî, quando tapiña,
O me dè libertæ, benchè sò scciava)
Trová ro mæsmo amò, ch'o me mostrava.
106
Mentre a fa sti descorsi a no s'avvedde
Dra desgrazia, chi g'ha da intrevegnî:
A l'era giusto in lœugo, onde se vedde
Quelli sœu ferramenti resprandî;
E mentre d'êsse vista a no se credde,
Se ghe veìva benissimo luxî
Ra gran Tigre d'argento, che a l'ha in testa,
Tanto che se pœu dì, Clorinda è questa.
107
Per sò desgrazia lì poco lontan
Gh'era uña scorribanda de sordatti,
Commandâ da doî fræ, pelle de can,
Alcandro, e Poliferno doî Pilatti,
Che int'ra çittæ impedivan dro Pagan
Ro lasciághe passâ manco de gatti,
E se ro servitô se n'andò franco,
L'è, che lê passò via da l'átro fianco.
108
Poliferno chi ha in mente sta creatura,
Chi gh'ammazzò sò Poære in sò presenza,
Che o conosce ra Tigre, e l'armadura,
O dixe, a l'è Clorinda in mæ conscenza!
Pœuscia o dixe a ri sœu: Scannæ sta Mura:
E lê mæximo, dæto in scandescenza,
Ghe tira, per mandára zù int'ro trœuggio;
Ma ra botta fallîa passò per œuggio.
109
Comme un Çærvo asseccaoù va stanco morto,
E per trová da beive, o s'ascramaña,
Finarmente per un strazetto storto
Arrivaoù tocco a tocco a ra fontaña,
In atto, ch'o s'asbascia, e ch'o s'è accorto,
Che un can ghe corre adosso, o s'allontaña,
E senza fà ciù conto d'aveì sæ,
Ni d'êsse stanco, o va a gambe levæ,
110
Così Erminia, chi n'ha ciù tanto sciaoù
Da ammortà un lumme, e a no pœu stâ ciù in pê,
Quando a se pensa l'ægua aveì trovaoù,
E gôve con Tancredi un ben dro çê,
Tutto ro sò negozio è desconçaoù:
E, deventá ciù giana che un garbê,
In cangio dell'amô ghe ven re peñe,
E bezœugna, che in spræscia a se ra meñe.
111
Fuzze Erminia, e un diræ, ch'a se deliggia,
Tanto ro sò cavallo a fa trottá:
Ra sò compagna assì, vattela a piggia,
Che a l'ha sto can derræ con spá arrancá:
Ro servitô int're questo parapiggia,
O l'accapita lì; ma a sto menâ
De scarpa, ro meschin va via de sotta
Senza manco çercá chi l'agge rotta.
112
E l'âtro fræ, chi aveiva assì scoværta
Questa finta Clorinda, o sta a sò posto,
Perchè sta preiza o ra credeiva çærta,
Ma o manda a dî, comme ghe fu zà imposto,
A Buglion, ch'o l'è stæto sempre all'ærta,
Che in çittæ no gh'è entraoù lesso, ni rosto,
Ni bescœutto, ni vin: ma che inseguîa
L'è da sò fræ Clorinda intimorîa.
113
Che lê per âtro o no se cræ, ch'a sæ
Clorinda quella mai per nisciun conto,
Che a n'è capaçe a dâ in queste scartæ
A esponese così Donna de conto;
Ma se Buglion ne stesse in anscetæ
Ch'o comande ch'o vagghe, o l'è chi pronto
St'avviso va a ro Campo, e ognun l'intende,
Ch'o s'era spantegaoù zà pe re Tende.
114
Tancredi, che sta botta ghe responde
A ro cœu, ch'a poss'êsse ro Barbê,
Chi vegniva a guarîro, o fa re gronde,
E o l'ha poira, che Donna d'esto pê
Con tanto ferro adosso a se sprofonde;
Sicchê a aggiuttà chi è in reizego per lê,
Monta a cavallo, e corre via a çercâra,
Donde o l'ha ciù speranza de trovâra.
LIVERÆGA DRO VI. CANTO.


c: text/html

text:
CAP. XXVI.
105
6 E essendu Gesü in Betania in caza de Scimun u lebbruzu,
7 Se gh’è accustòu ünha donna ch’a l’aveiva ün vazu d’inguentu presiuzu, e a ghe l’ha versòu in scia testa cu l’ea a toa.
8 I discepuli, vistu questa cosa, se l’han avüu a mâ e han ditu: perchè raxun questa perdita?
9 Perchè questu inguentu u se sæ pusciüu vende cau e dâ i dinæ a i povei.
10 Ma Gesü savendu questu u g’ha ditu: perchè mulestæ questa donna? A l’ha fætu pü ünha opera bunha versu de mi.
11 Perchè eì sempre di poveì cun vuì, ma nun eì sempre mi.
12 Perchè mettendu questu inguentu in sciu mæ corpu, a l’ha fætu per seppellîme.
13 In veitæ ve diggu che in qualunque leugu sâ predicòu questu evangeliu per tuttu u mundu, se dià anche quellu che questa a l’ha fætu in so memoia.
14 Allùa ün di duzze cu se ciammava Giüdda Iscariote u se n’è andætu da i prinsipi di sacerdoti,
15 E u g’ha ditu: cose me vueì dâ, e mi ve u dô in tê muen. E g’han deliberòu trenta dinæ d’argentu.
16 E doppu d’allùa u sercava l’occaxun de tradîlu.

robotstxt: allowed

filter: keep


text:
Borgo Maggiore
Burgo Maggiô (Borgo Maggiore inta lengua sammainéise, E Bórgh into dialetto locâle da Romagna) o l'é 'na çitæ do stâto de San Marin.
Descriçion e stòia[modìfica | modìfica wikitèsto]
O gh'à 6.890 abitanti (into 2016) e o confinn-a co-i castelli de San Marin e de Aeguavîva. O confinn-a anche co-i comuìn italiann-i de Bulôgna e âtri.
A l'é a segunda çitæ sammainéise pe estensión de teritöio. O gh'à 'na superfiçie de 9,54 kilommetri quadrati.
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Borgo Maggiore


text:
Griffo o Croxe
Zêugo ascì conosciûo cómme "tésta ò crôxe".
Descriçion e stöiaModìfica
Nómme antighìscimo ch'o ne vêgne da unn-a de prìmme monæe de Zêna (XII-XIII sécolo), o quartâro de ràmmo (quàrto de denaro genovìn), ch'o l'àiva o Grìffo ranpànte de Zêna disegnòu in sciô revèrso, e a l'indrîto a crôxe cumùn a quaexi tutte e monæe cristiann-e do periodo.
O nomme de 'sta modesta monetinn-a, quartaro, o gh'é ascì scrîto inçimma (QVARTARO, opure QVATARO R) insémme a CVNRADVS pe' riciammâ o Re ch'o l'à permisso a-a çitæ de fâ monæe sò ( dixembre 1138 ).


text: Alcides Ghiggia (es); Alcides Ghiggia (hu); Alcides Edgardo Ghiggia (ca); Alcides Ghiggia (de-ch); Alcides Ghiggia (de); Aлbciдэc Эдrapдa Гiджa (be); آلچدس گیجیا (fa); 阿爾基得斯·吉賈 (zh); Alcides Ghiggia (da); Alcides Ghiggia (ro); アルシデス・ギジャ (ja); Alcides Ghiggia (mg); اليسيدس جيجيا (arz); Aлbciдec Гiджa (uk); Aлcидec Гиrxия (tg); Alcides Ghiggia (sc); Alcides Ghiggia (fi); Aлcидec Xиrrия (kk); Alcides Ghiggia (en-ca); Alcides Ghiggia (cs); Alcides Ghiggia (pap); Alcides Ghiggia (it); Alcides Ghiggia (fr); Aлbcыдэc Гiджa (be-tarask); Alcides Ghiggia (nn); Alcides Ghiggia (ms); אלסידס גיג'ה (he); Alcides Ghiggia (en); Aлbcидec Эдrapдo Гиджa (ru); Alcides Ghiggia (pt); Alcides Ghiggia (sq); Aлcидec Гиджa (bg); 알시데스 기지아 (ko); Aлcидec Гиђa (sr); Alcides Ghiggia (sl); Alcides Ghiggia (cy); Alcides Ghiggia (pt-br); Alcides Ghiggia (nb); Alcides Ghiggia (id); Alcides Ghiggia (pl); അൽസിഡിസ് ഗിഗ്ഗിയ (ml); Alcides Ghiggia (nl); Alcides Ghiggia (tr); Alcides Ghiggia (en-gb); Ալսիդես Գիջջա (hy); Alcides Ghiggia (ga); Alcides Ghiggia (gl); أليسيدس غيغيا (ar); آلچدس قیجیا (azb); Alcides Ghiggia (sv) futbolista uruguayo (es); uruguayi-olasz labdarúgó (hu); ypyrBaйckий и иTaлbяHckий фyTбoлиcT (ru); uruguayischer Fußballspieler (de); imreoir sacair Uraguach (ga); بازیکن فوتبال اهل اوروگوئه (fa); uruguayansk fodboldspiller (da); Uruguaylı futbolcu (tr); ウルグアイのサッカー選手 (ja); uruguayansk-italiensk fotbollsspelare (sv); כדורגלן אורוגוואי (he); italialainen jalkapalloilija (fi); Uruguayan footballer (en-ca); uruguaysko-italský fotbalista (cs); calciatore uruguaiano naturalizzato italiano (it); উরুগুয়েয়ীয় ফুটবলার (bn); footballeur uruguayen (fr); Uruguay jalgpallur (et); futebolista uruguaio (pt); futbolista uruguaio (gl); uruguayansk fotballspelar (nn); futbollist uruguajan (sq); ypyrBaйcki фyTбaлicT (be-tarask); Urugwajski piłkarz (pl); uruguayansk fotballspiller (nb); voetballer uit Uruguay (1926-2015) (nl); Uruguayan footballer (en-gb); ուրուգվայցի ֆուտբոլիստ (hy); Pemain bola sepak (ms); futbolista uruguaià (ca); Uruguayan footballer (1926-2015) (en); لاعب كرة قدم أوروغواياني (ar); 우루과이-이탈리아 축구 선수 (ko); fotbalist uruguayan (ro) Alcide Ghiggia, Alcides Edgardo Ghiggia (it); アルシデス・エドガルド・ギジャ (ja); Alcides Edgardo Ghiggia (fr); Ghiggia (sv); Alcides Ghiggia (ca); അൽസിഡിസ് എഡ്ഗാർദോ ഗിഗ്ഗിയ (ml); Alcides Gigghia, Gigghia, Alcides Ghigghia (nl); Xиxxия, Aлbcидec Эдrapдo, Aлbcидec Xиxxия, Xиxxия Aлbcидec Эдrapдo, Aлbcидec Гиджa, Aлbcидec Xиxxиa, Aлbcидec Эдrapдo Xиxxия, Гиджa, Aлbcидec (ru); Alcides Edgardo Ghiggia, Ghiggia (pt); Ghiggia, Alcides Edgardo Ghiggia (de); Alcides Edgardo Ghiggia (fi); Alcides Edgardo Ghiggia Pereyra (gl); Ghiggia, Alcides Edgardo Ghiggia, Alcides Edgardo Ghiggia Pereyra (es); Alcides Edgardo Ghiggia, Alcides Edgardo Ghiggia Pereyra (en); Aлbcыдэc Эдrapдa Гiджa, Aлbcыдэc Эдrapдa Гiджa Пэpэйpa (be-tarask)


text:
Çittæ metropolitann-a de Zena
A Çittæ metropolitann-a de Zena, (in italiàn: Città metropolitana di Genova), primma conosciûa comme Provìnsa de Zêna (in italiàn: Provincia di Genova), a l'é 'na provìnsa da Ligùria de 887.094 abitànti, con capolêugo a Zêna. A confinn-a a ponénte co-a provìnsa de Sànn-a, a nòrd co-o Piemonte (Provinsa de Lisciandria) e con l'Emilia-Romagna (Provinsa de Parma), a levànte co-a provìnsa de Spézza, e a sùd co-o Mâ Ligure.
GiögrafîaModìfica
StöiaModìfica
ComûniModìfica
Pòsti de interesseModìfica
EconomîaModìfica
ColtûaModìfica
Feste e fëeModìfica
NòtteModìfica
- ↑ Còdici de çittæ metropolitann-e a-o 1º zenâ 2015 - istat.it
- ↑ ISTAT - Popolaçión rescidénte a-o 30 novénbre 2020
BibliografîaModìfica
- (IT) Mario Paternostro e Mario Marcenaro, Enciclopedia della Liguria: tutti i comuni dalla A alla Z: storia, personaggi, arte, economia, vino & cucina, tradizioni, Il Secolo XIX, 2020, pp. 639, SBN IT\ICCU\LIG\0326770.
Atri progèttiModìfica
- Wikimedia Commons a contêgne di inmàgine ò di âtri files in sce Çittæ metropolitann-a de Zena


text:
Rupia
A Rupia (₨ o Rs.) (hindi e atre lengue dell'India: Rupiya, da o sanscrito rupyakam che ô scignifica mônea d'argentô; indonesian: Rupiah; dhivehi: Rufiyaa) ô l'è stætô ô nômme de vegie mônee e ô l'è ancun ô nômme de diverse valüe ufficiali in üsô in te vari stati in te l'area dell'Oçeano Indiano. Attualmente e valüe con questô nômme sôn e seguenti:
- Rupia indianna côn côrsô legale in India;
- Rupia pakistanna mônea uffiziale dô Pakistan;
- Rupia singaleise intô Sri Lanka;
- Rupia nepaleise avente corso legale in Nepal;
- Rupia dee Maldive, valüa uffiziale de Maldive;
- Rupia maurizianna a Mauritius;
- Rupia de Seychelles inte isôe Seychelles;
- Rupia indonesianna côn côrsô legale in Indonesia;
- In passoô se ciammava "rupia" anche a mônea bhutaneise;
- Gh'è stætô anche a rupia dô Raj britannicô (regnô anglo-indiano) che a l'aveiva valôre no solo in te quella grande area, ma anche inti prôtettorati britannici dô Gôlfô Perscicô e inte l'Africa Orientale Britannica;
- A Rupia italianna a l'ea a mônea döviä inta Somalia Italianna figna aô 1925.


text:
I pastoî a-o presepio/Prolûxion
(Bosco con casa).
G. Addio, Beddin. Che serve zinzannâ,
Se ad ogni moddo andâ bezêugna andâ?
B. Meschin, pöveo mæ Giaxo, meschinetto!
Ammiæ de no scûggiâ co-e stræ cattive;
Mascime che sei za un pittin veggetto.
E cöse, gh[']e sätòu all’Imperatô.
De voei che vaddan tûtti, a fäse scrive?
G. E cose ti gh’êu fâ? comandan lô
B. E scì, ma intanto, intanto camminâ
A voì ve tocca, pöveo Giaxinetto;
E lê o se ne stajâ comodo in letto.
G. L’è inutile o to dî, besêugna andâ,
Se no ne pêu arrivâ di brutti guai.
B. E o sò che a carne chì di pövei diai,
A pâ pe çerta gente carne d’äse.
G. Beddin, ti sæ cose me mette raggia?
Doveise ancon de ciù toccâ in ta stacca.
Bezêugna fäse scrive e pagâ a taggia;
E mi ho dovùo per questo vende a vacca.
Ebben pazienza! E cöse emmo da dî?
B. Aomanco avesci qualche compagnia.
G. Barba Melchisedecco o l’è za via.
Anche nostro cuxin Matusalemme
Con sò moggê o l’è andæto a Betelemme.
B. E doviesci portameghe mi ascì:
Me rincresce, che solo andæ per lì.
G. E t’é matta, Beddin? E t’êu lasciâ
In casa a figgia sola? E te pâ ben?
B. Almeno fæ vegnî con voî o garzon.
G. Non ne vêuggio con mi d’esti fanien,
Son spesso o disönô de sò padron.
A tutte e bettoe za lö vêuan fermâse,
Mangiâ, beive, zugâ e poi imbriægâse.
B. E dunque ammiæ se poeì allestive presto,
E tornavene a casa lesto lesto.
G. No so se me tocchiâ questa fortunn-a
De poeime desbrigâ in te tutto o giorno.
Ma stanêutte o doman sö de ritorno.
B. Luxìsse aomanco un pittinin de lunn-a!
G. Beddin, te raccomando, de serrâ,
Porte e barcoin primma che fasse scùo;
E stanga ben, e mettite a-o segùo.
O garzon ch’o no stagghe a deslögiâ;
Ch’o stagghe in casa a fäve compagnia.
B. Andæ tranquillo, Giaxo; n’aggæ puìa.
G. Gh’è tanti mascarsoin che van in gìo
De nêutte a-o scûo, e mascime se san
Che o padron o l’è andæto dä lontan.
B. Stæ queto; andæ tranquillo.
G. E vaddo. Addio (parte)
B. A rivedersci presto. — O l’è partìo
Unn-a votta. Sofistico d’un ommo!
O n’ha di squæxi. O l’è scì un galantommo;
Ma o n’è ninte secondo a mæ mainëa
Te-o chì ch’o torna.
G. (Ritorna). Mia, Beddin, da mente
A-a figgia, saè. De seia in t’a veggëa,
Mia, fattela assettâ ben ben d’ärente;
E se ghe fosse mai di pellandroin,
Mettite in mëzo tî[sic] de lö e de lë,
Che no vêuggio che fassan rescozoin,
E dagghe bon exempio.
B. Oh che messê!
G. Diggo coscì perchè voi atre moæ
Portæ de votte e figgie in preçipizio;
No’ e seì ben educâ; spesso e guastæ
Pe-o troppo amô.
B. Beddin a l’à giudizio.
G. Pèsta se l’è veo! (sotto voce).
B. Cöse mugugnæ?
N’ei da malizia attorno. Andæ là, andæ.
G. Vaddo (parte e ritorna) — Ritorno indietro[sic] ancon per dî
Che poi de seja quando andæ a dormî,
T’ammii ben ben se e porte son stanghæ.
B. E gh’ammiô.... Ma andæ.
G. E piggia o lûmme e ammìa pe tutti i canti.
B. E ciù ghe n’eì? dî avanti...
G. Che no ghe fosse quarchedun ascöso.
B. O che nojoso!
G. E a figgia poi falla dormî con ti.
B. E scì! e scì! ciù?
G. Beddin, no t’arraggià!
B. Fæ i fæti vostri e no ghe stæ a pensâ.
G. Addio. Vaddo (parte poi ritorna).
B. O Segnô o ve mande ben!
Pe un’öta o se ne[sic] andæto. Ommo cujoso!
O l'è bon comme o pan, ma o l’è nojoso.
E o torna indietro. Cose ghe sovven?
Cöse ve manca? No seì mai ciù lesto
D’andâ e vegnî Poi voeì sbrigave presto.
G. T’ò ancon da dî unna cösa ch’a l’è questa:
Che quando sö lontan ti fasci fèsta.
Ciammite due comæ, ciamma i vexin;
E leva a-a meizia a pûa; insa o bottin;
Evviva l’allegria,
Che lo[sic] padron de cà o l'è andæto via!
B. Ancon de queste cose ho da sentî?
Chi l’è chi ve fa in casa economia?
Voiatri quando sei nell’osteria?
E de nêutte tornæ ciocchi de vin,
Con a bolletta vêua senza quattrin?
G. Eh via, Beddin. Ho dïto un pö pe rie.
(Co-e donne chi vêu stâ senza raoxìe,
Bezêugna serrâ i êuggi per no vedde;
E se ve-e contan, fä mostra de credde;
Se no ve fan portâ e braghe sguarræ,
E fä poi di zazun no comandæ).
B. Ve sento seì parlâ da voî in ti denti!
G. Oh ninte, ninte, vaddo pei mæ venti (Parte).
B. Pensæ se no ne me a vêuggio un pö sciallâ,
Za che comando mi, con mæ compâ.
Due lazagne co-o pesto ben condìe;
Un gotto de vin nêuvo e due rostie.
Anzi finn-a d’anchêu, perchè o l'a dîto,
Ghe-a vêuggio giusto fâ proprio polîto;
E vêuggio rescioame un pö o mæ chêu
Bevendone un gottin de quello sccetto.
Poi gh’azzunziö un pittin de revezêu;
E se d’in t’o barì piggiö do vin,
Mettendoghe de l’ægua o torna pin.
E lê ch’o se n’accorze se o l’è bon?
O pensa d’ëse asperto e o l'è mincion.
Dixan che e donne ne san ciù che o diao.
E vêuggio mincionalo da mæ pao.
A figgia a ten con mi; quanto a-o garzon
Me o fasso amigo cao con do vin bon.
Andemmo in casa e demmose d’attorno,
Che veddo che comensa a fäse giorno.


text:
Frûta
Co-a paròlla frûta se ragrupàn comunemente vàrri tîpi de frûto comestìbili. Se træta in ògni mòddo de 'na definiçión ch'a no l'è goæi precîza dæto che di frûti són conscideræ cómme verdûa (prezénpio e tomâte ò i suchìn) o di grùppi divèrsci, quàli i frûti de bòsco.
Ûzi[modìfica | modìfica wikitèsto]
A frûta a vegne consumâ ségge sénsa di trataménti ségge, prezénpio, cómme marmelâte e consèrve ò inte âtri piâti. O l'è 'n di aliménti ch'o fàn ciù bén a-a salûte, redûendo o réizego de contrâe vàrie moutîe.
Nómmi da frûta[modìfica | modìfica wikitèsto]
Chi de sotta se pœ védde 'na tabélla co-e ciù conosciûe variêtæ de frûta, scrîte cómme se dîxan inte çèrtidùn vàriante da léngoa lìgure.
Variêtæ de frûta lìguri[modìfica | modìfica wikitèsto]
- Amarêna sarzanéize: in italiàn "ciliegio durone sarzanese" o l'è 'na cultivar d'èrbo de çêxe tìpico da çitæ de Sarzànn-a.
- Armognìn tigròu (ò miscimìn): variêtæ de armognìn ch'a vêgne da Çivéssa.
- Armognìn Valézza (ò valézzìn): variêtæ de armognìn tìpica de l'òmònima fraçión de Sànn-a.
- Castàgna brodàsca: variêtæ de castàgna difûza a Lévanto e inta Vàl de Vâa.
- Castàgna gabbiana: variêtæ de castàgna tìpica da Val Bórmia, de Garésce e, in generâle, de l'entrotæra do ponénte lìgure.
- Çetrón Pernambucco (ò Fernanbuccu): variêtæ de çetrón coltivâ inta rivêa de ponénte scìn da-o XVIII sécolo.
- Chinòtto de Sànn-a: variêtæ de l'òmònimo frûto coltivâ tra Vâze e Finâ da ciù de tréi sécoli.
- Çêxa de Castregianco: cultivar de çêxa coltivâ inte l'òmònimo comùn, a ghe n'è dôe variêtæ; cantun giancau e cantun negrau.
- Fîghi "Rondette" e "Figalini neri": variêtæ de fîghi proveniénti da-e valàdde de Arbenga, in particolâ da-a valàdda Pennavaire i prìmmi e da Arnàsco i fîghi néigri.
- Pèrsego Birindella: cultivar d'èrbo de pèrseghe òriginâio da Vàl Mâgra, a-a giornâ d’ancheu sénpre ciù râro.
Variêtæ de vitìgni[modìfica | modìfica wikitèsto]
- Barbaróssa de Finâ (Verduna ò Verdona in finaléize)
- Crovin do Savonéize (ascì Cruìn in finaléize, Croetto, Trinchera, Crovino)
- Moscatéllo de Tàggia
- Scimiscià
Nòtte[modìfica | modìfica wikitèsto]
- ↑ Grafîa in "u"
- ↑ 2,0 2,1 2,2 2,3 Sôlo a Varigòtti
- ↑ A Riâto, Càrxi e Gôra
- ↑ A Òrco Feìn
- ↑ Pe-e nèspoe "tradiçionâli" eoropêe
- ↑ Pe-e nèspoe do Giapón, ciù comùn a-a giornâ d’ancheu
- ↑ Dîta ascì "Sandia", da-e parlæ da Vàl Marémoa
- ↑ Dialétti de l'entrotæra
- ↑ Sôlo a Riâto e Òrco Feìn
Véddi ascì[modìfica | modìfica wikitèsto]
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce frûta


text:
Arpi
E Arpi (Alpi in italian) son in scistemma de monti de çirca 1.200 km de longhessa che atraversan l'Italia do nòrd, a Fransa sud-orientâ, a Svissea, o Liechtenstein, l'Austria, o Sûd da Germania, a Slovenia e l'Ungaïa ocidentâ.
Descriçion[modìfica | modìfica wikitèsto]
A l'é a cadenn-a montagnôsa ciù importante d'Europa. E Arpi son divîse in varri sottogrûppi che conprendan e vette ciù âte do continente centrâ europeo. E Arpi gh'àn ascì 'n'importansa stòrrega, naturalistega, idrograffega e turistego-econòmica pe-i rispettivi paixi.
E Arpi comensan in Ligûria a-o confìn co-a Fransa e o primmo tòcco o l'é quello di Arpi Maritime donde gh'é prezenpio o Monte Bego.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Arpi


text:
Wikipedia:Avertensa in sciô reizego
DOEUVIA A WIKIPEDIA A TO REIZEGO E PEIGO
SACCI CHE QUALUNQUE INFORMAÇION T'ATROEUVI INTA WIKIPEDIA A POEU VESE, INACCURÂ, DEVIANTE, PEIGOZA, IMMORALE Ò ILLEGALE.
Çerte informaçioin inta Wikipedia poeuan creâ un reizego inraxoneive pe-i lettoî che deciddan d'applicâ ò doeuviâ ste informaçioin inta proppia attivitæ ò de promoeuvile presso terçi.
Nisciun di aotoî, contributoî, aministratoî, vandali ò qualunque atro gh'agge da fâ co-a Wikipedia, inte quæ se segge mainea, poeu ese responsabbile pe-o to utilizzo de l'informaçion contegnua ò conligâ a ste paggine web.
Piggia tutti i provedimenti necessai pe aseguate che tutte e informaçioin che ti riçeivi da-a Wikipedia son corette e veificæ. Controlla e referençe in fondo a-e paggine. Lezi a paggina de discuscion e amia a stoia pe vedde se no ghe fise de costioin averte in scî contegnui da voxe. Controlla torna tutte e informaçioin da de fonte independente.
Se 'na voxe a conten de indicaçioin insce di attivitæ peigose, illegale ò immorale, aregordite che poeu aveigheli scriti chi-se-sæ. I aotoî porieivan no ese qualificæ a fornîte 'n'informaçion completa ò a informâte in scê precaoçioin de segueça e in sci atre mezue da piggiâ pe evitâ d'inciagâte ò fâ di atri danni a-a to person-a, propietæ ò reputaçion. Se t'hæ bezoeugno de conseggi speciffichi (prezempio, meghi, legali, finançiai, coniugali ò in sciô manezzo di reizeghi) çerchite 'n profescionista patentou o competente in mateia.
A Wikipedia a no ven corezua uniformemente; con tutto che di lettoî poeuan coreze di ari ò levâ de indicaçioin sballiæ, liatri no son legalmente tegnui a fâlo. Tutte e informaçioin contegnue into scito vegnan sença impliççita garançia d'affidabilitæ pe nisciun fin ò utilizzo che se sæ.
A-a Wikipedia no se poeu domandâ nisciun resarçimento, dæto ch'a l'è un'associaçion voentaia d'individdoi formâ pe creâ di contegnui educativi, colturali e informativi libberi in-linnia. Ste informaçioin t'arivan de badda e no gh'è patto ni accordio tra ti e a Wikipedia in sce l'uso ò a modiffica de ste informaçioin a-o de là de licençie CC BY-SA e GFDL.
NO FIATE DE NISCIUN-A INFORMAÇION CHE TI TROEUVI INTA WIKIPEDIA SENSA AVEI FÆTO UN CONTROLLO INDEPENDENTE.


text:
A Valletta
A Valletta a l'é a capitâ e prinçipâle pòrto de Mâta; a l'é unn-a çitæ de 6.444 abitanti (2014).
Descriçion e stöia[modìfica | modìfica wikitèsto]
Fondâ into 1566 da-i Cavagêi Uspialêi (in italian Cavalieri Ospitalieri) con o nomme do méistro Jean de la Valette. A vegne ciamâ in latìn Humilissima Civitas Valettae (L'ûmiliscima çitæ da Valletta). In léngoa maltéize a l'é conosciûa comme Il-Belt (A çitæ).
Âtri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce A Valletta


text:
Isoe Marshall
Nommi ofiçiæ: Republic of the Marshall Islands in ingleize e Aolepān Aorōkin M̧ajeļ in marscialleize, paize de l'Oçeania indipendente da-o 1986, a sò capitâle a l'è Majuro.
Fra o 1946 e o 1958, i Stâti Unîi àn sperimentòu, in sce st'îzoe chi, sciusciantesêi bónbe atòmiche, conpréizo l'esperiménto nucleâre ciù grànde che i USA àn mâi fæto, o "Castle Bravo", fæto scciupâ inte l'atòllo de Bikini. No se spiêga perché i abitànti di atòlli Rongelap, Rongerike e Utirirk, in poxiçión sotovénto a-o Bikini, no són stæti alontanæ cómme in càngio l'êa stæto fæto pe-i esperiménti prìmma. Ste popolaçioìn chi, colpîe da-e pôvie radioatîve, n'àn patîo tùtte e conseguénse.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Isoe Marshall


text:
Roald Amundsen
Roald Engelbregt Gravning Amundsen (Borge, Norvexa, 16 lûggio 1872 - Mâ de Barents, 18 Zûgno? 1928), o l'è stæto 'n esploratô norvegeise de regioîn polâri.
Roald Amundsen
Dæti personâli
Mòrte: Mâ de Barents, 18 zûgno? 1928
Âtre informaçioìn
Vìtta[modìfica | modìfica wikitèsto]
O l'ha comandòu a spedission pe l'Antartide c'a l'ha razonto pe-a primma vòtta o Polo Sûd. O l'è anche stæto o primmo c'o l'ha sorcòu o Passo do Nòrd-Òvest, c'o collega l'Oçeano Atlantico con l'Oçeano Paciffigo, e o l'ha fæto parte da primma spedission aerrea c'a l'ha xoòu inscio Polo Nòrd.
O g'aiva 'n'eçelente formassion inte l'arte da navegassion e aspertixe speçiâ pe-e tecniche de sorvevivensa, imparæ 'n pô co-a sêu esperiensa inti spòrt d'inverno, co-a sêu conoscensa inscia vitta di eschimeixi e co-e spedissioin preçedenti.
Inte sêu diverse spedissioîn, o l'ha avûo 'n famoso grûppo de gente dedicâ a-a navigassion, a-o scî, a l'inzegnerîa aeronautica e a l'aviassion.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Roald Amundsen


text:
Ra Gerusalemme deliverâ/Canto XIV.
CANTO XIV.
Tradûto in Lengua Zeneize
DA RO SIG. D. AMBRŒUXO CONTI
past. arcad.
ARGUMENTO.
Sente Gofredo in sœunno, o in vixion,
Che Dio, Rinardo vœu torna a ro Campo.
Guelfo ghe parla comme disse Ugon,
E o ghe perdoña lì a ro primmo lampo:
Ubaldo, e Carlo han lô ra commission
D'andâne in çærchia. Piero, che l'inciampo
O vedde, o ri incamiña a un Mago amigo,
Che D'Armidda o desfà tutto l'intrigo.
1
Sciortiva zà d'in corpo de sò moære,
Tutta missa a desmûo, ra nœutte scura;
E zà pe re colliñe, e pe re gære
A zeiva sta scciavetta dra natura
Con quelle sò rozæ preziose, e rære
Brillantando re scioî e ra verdura:
E ro soave e fresco ventixœu,
O dixeiva: Dormî, dormî, figgiœu.
2
Stanchi de travaggiâ grendi, e piccin,
S'eran per reposâ accoreghæ:
Ma sempre resveggiaoù l'Amô Divin
O guardava dro mondo re contræ;
E in tanto o fava, comme a dî, l'œuggin
A ro gran Generâ dre Franche armæ,
E mentre un sœunno dôçe o ghe mandava
Frattanto de gren cose o l'informava
3
Da quella parte, donde ven ro Só,
De crestallo uña porta gh'è a levante,
Ch'a no s'arve se no int'ro primmo arbô;
De chi l'è donde i sœunni, vigilante,
A ri sœu cari o manda ro Segnô,
Faççendoghe osservâ dre cose tante;
Da questa, quello che a Gofrè descende,
Ben badiale verso lê o se stende.
4
Pareggia in sœunno vixion n'offærse
Tante cose a nisciun moæ così belle
Comme questa a Gofredo. Lì o gh'aværse
Re cascie ciù serræ dro çê, e dre stelle,
E comme drento a un spêgio lì o scoværse
Quanto lasciù gh'è veramente in quelle.
Ghe pâ d'êse portaoù a uña ciærezza
Piña de sciamme d'oro: oh che bellezza!
5
E mentre o resta attonito in sto lœugo
Pe ra grandezza, e giri, e lummi, e canti;
Ecco che tutto raggi, e tutto fœugo
Un cavaggero se ghe cianta avanti:
Ra sò voxe pareiva un contrazœugo
Dri farsetti, e sopren ri ciù sbaffanti,
E o dixeiva: Carissimo Buglion,
E cose gh'è? ti no conosci Ugon?
6
E lê respondeiva: Figgio caro,
Scûzame tanto, non t'ho dæto mente.
A sta luxe, che n'ho moæ visto paro
N'era ciù int'ro passaoù, ni int'ro presente,
E chì træ votte o va per abbraççâro
Streito a ro collo da sò bon parente;
Fin træ votte per strenzero o se prœuva,
Ma senza ninte in man sempre o se trœuva.
7
Con fatto riso Ugon poi ghe dixeiva:
Carne e corpo non ho comme te pâ:
D'un de quelli, che zù tra voî viveiva
L'añima son, ancœu santificâ:
Chì l'è donde no ciœuve moæ, ni neiva,
Ro Paradiso è questo, e uña giornâ
Te gh'aspêto ti assì: Amme! (ghe dixe,
Gofredo:) oh foisse ancœu! Dê te benîxe!
8
Nò nò, replica Ugon, aggi paçienza;
Ti gh'averæ ro lœugo: però avanti
Che ti fassi de zù ra tò partenza
E' necessario fâ dri fæti tanti.
Bezœugna dœuverá ra tò potenza,
Piggiâ Gerusalemme, e i Lœughi santi,
E lì dri Crestien ciantâ ro Regno
Dro quâ sarà tò Fræ poi ro sostegno.
9
Ma perchè te ne vêgne ciù gorîo
De vegnîghe, aoura piggiate ro gusto
A veì sto lœugo, che ra man de Dio
Ha fæto così bello per chi è giusto.
Senti sti sopranin (oh benemio!)
E sti soin, chi pœu aveighe desgusto?
Vôzi l'œuggio e sta a veì d'in çimma in fondo:
Questo globo chi è sotta o l'è ro mondo.
10
Mira per chi se fa tanto sciaratto;
Per chi l'ommo travaggia nœutte, e giorno:
Che te ne pâ? ma l'ælo un bello matto,
Uña testa de legno fæta a o torno.
Tanta terra, chi n'è da fâ un piatto,
Chi sta a galla int'ro mâ ch'a l'ha d'intorno
Ve pœu tanto attaccâ? mondo baggian!
N'ælo uña Pancaraña int'ro pâtan?
11
Così lê disse: e l'âtro, dæto mente
Dabasso, o se ne feççe sganasciæ,
Ch'o vì subbito, e ben distintamente
E terra, e mâ, provinçie, e gran çittæ,
E o se strasecolava in veì ra Gente
Tanto appricâ per amuggiâ dinæ
A ro Mondo, chi n'è ch'uña Taverna
In confronto lasciù dra Patria eterna.
12
Onde o respose: zà che a Dio no piaxe,
Che sciorte da sto corpo ancora ancœu,
Dimme ra forma sccetta sença fraxe
Comme in grazia de Dio morì se pœu!
Responde Ugon: L'è questa ra veraxe
Che ti hæ con ti, no ra lasciâ de fœu.
Solo che ti reciammi da ro bando
Rinaldo, dond'o l'è, te raccomando.
13
Che finarmente se ro çe destiña
A ra Persoña tò ro comandâ,
O vœu che lê quella sò lamma fiña
O vêgne in questa guerra a dœuverâ.
Primmo tì, ma poi lê: ti ra roviña
Dri nemixi ti vœu: lê ra và a fá.
Ti testa, lê ro braçço: e benchè fœugo
Ti aggi int'ro cœu, no tocca a ti sto zœugo.
14
Lê solo o taggerà quella boscaggia
Chi ha moæ tanti incantesmi in sò defeiza:
Lê sordo, e forte ciò[sic] ch'uña muraggia
O farà mare magni in questa impreiza:
Da lê ro campo, che avvilîo o barbaggia
Imparerá a resiste, e a fa conteiza;
E con ra ghîa d'est'ommo sì valente
Se cianterà ra Croxe in Oriente.
15
Gofredo ghe respose: paghereiva
Quattro lire de sangue, se o tornasse!
Ti sæ ben se l'è vero, e se vireiva
Vorentê sto grand'ommo. Ah me costasse
Cose se sæ! no sò cose fareiva!
Ma comme vœutto caro tì che faççe?
Donde posso pigiâro? vorræ fâ
Tanto ra carne, e i coî de sarvâ.
16
Oh l'è ben de raxon! e ro Segnô,
Respose l'âtro, chi te vœu ben ben,
No vœu che ti ghe lasci dro tò onô,
Ma che ti sæ onoraoù comme conven;
Pensa però che usâ troppo rigô
In çærti caxi all'ommo desconven:
Sicchè se ti ne foìssi suppricaoù,
Fagghe grazia, e no fâ ro scorroççaoù.
17
Guelfo te pregherà, che Dio l'inspira,
A demandâ perdon dro sò trasporto,
Frûto dra zoventù quando a delira.
Questo grand'ommo, ch'o l'è un corpo morto
A ro campo l'Armâ tutta a sospira.
Lê pregherà, no ro guardâ de storto,
E n'aggi poira, che siben lontan,
Ti te ro viræ chì fin de deman.
18
Perchè Piero, a ro quâ ro çê comparte
Ra notizia de tutti i sò secretti,
O instraderà ri tœu là in quella parte
Donde averan de lê ri indizj sccetti,
E ghe sarà insegnaoù ro moddo e l'arte
Per trováro, e desfâ tutti i strazetti,
E tutti insemme unîi ti vederæ
Vegnî quell'âtri ancon chì, e là sbandæ.
19
Osciù vœuggio lasciâte consolaoù,
E con questo che sæ finîo ro conto:
Fra poco tempo o te sarà Cugnaoù,
E nascerà da lê gente de conto.
Chì o taxè: comme fumme poi spazzaoù
Da ro vento se vedde lì in un ponto
Sparî quella vixion: e in sto gran fæto
Allegro o s'addesciò, ma stupefæto.
20
L'œuggio o se freiga e o l'arve poi Buglion,
O bâgia, e o vedde che s'è fæto giorno,
E o se dixe fra lê: via sciù pôtron
Che zà ra terza cœutta l'è int'ro forno!
Appeña armaoù in ro sò padiggion
O se trœuva co i sœu maggioî d'intorno,
Che lì vegnivan sempre a fâ conseggio,
E se passava tutto a ro çerneggio.
21
Chì Guelfo, che gren cose aveìva in mente
Sentendose uña vœuggia de parlâ,
Dixe a Gofredo: Oh Prinçipe clemente
Dæme oreggio, poi fæ cose ve pâ:
Grazia, perdon, perdon ma veramente
Son chì per un soggetto a demandâ.
Voî me direì: ma chi ælo? così presto
Ti vœu da mi un servixo comme questo?
22
Ma non importa; perchè quando penso
A chi, per chi, e chi ve ro demanda,
Spero che a sto perdon dareî l'assenso,
E che ra raggia lasciereì da banda.
Quello Rinaldo de gran braçço e senso
A voì per bocca mæ o se raccomanda.
Ah lasciæro tornâ, fæ ch'o se emende,
E chì con noî, che ro sò sangue o spende!
23
Chi gh'hà d'andâ? ri nostri Carafatti
A taggiâ quello bosco spaventoso?
Chi ciù de lê capaçe è a fâ sciaratti?
Chi de lê se pœu dá ciù spiritoso?
A arrampináse sciù comme ri gatti
A ste muragge, chi sarà animoso?
Fæ ch'o torne a scornâ sti ferrabutti,
E poi vireì che gusto che n'han tutti.
24
Tornæme a dâ mæ Nevo tanto bravo,
Fæ che torne ro nostro braçço drîto.
Che intr'un canto o marçisce, e o mœure scciavo
Ah! no ro permetteì, no sæ mai dîto!
Ch'o vêgne, e quest'impreiza o porte a cavo.
Ah de piaxeì me sento un gran prurito
Quando ghe penso! e voì che sei sì caro
Ve tegnireì ben bon d'un tá scolaro.
25
Così o pregava; e tutti lì davanti
A braççe aværte domandavan grazia:
E Gofredo in sentî descorsi tanti
O pâ vegnûo d'in Indie, o d'in Croazia:
Dappœu o responde: E posso a tutti quanti
Negâ questo favô per mæ desgrazia?
Donque sæ dæto lœugo a ra bontæ:
Zà che vorreì così, e così sæ.
26
Torne Rinaldo, ma che in avegnî
O l'aværte ciù a dáme in ciampanelle:
Ch'o vêgne chì, e ch'o mostre ro sò ardî
Con fá dre sœu azioin sempre ciù belle:
Guelfo, pensaghe tì: faro vegnî:
Ammanisci stivæ, cavalli, e selle,
Spedisci chi te pâ, manda a çercâro,
Se saccie dond'o l'è per retrovâro.
27
Sâta sciù quello chi portò ra nœuva
De Sveno, e o te ghe dixe: son chì mi:
D'andâro mi a trovâ farò ra prœuva,
Per dâghe ra sò spâ ch'ho giusto chì:
(Questo è ro mêgio Arneize chi se trœuva
D'añimo, e forza) e Guelfo dixe: Sì;
Siben: va tì: e con teigo vêgne Ubardo,
Ch'o l'è un’ommo de pêto, e assæ gaggiardo.
28
O l'era stæto da figgiœu pr'o mondo
In Axia, Affrica, Europa, e Ingliterra,
E tanto scorrataoù, che ro riondo
O l'aveiva giraoù quæxi dra terra,
E con ra testa chi n'ha fin ni fondo
Lengue o l'eiva imparaoù, e fâ ra guerra,
Poi fæto grande, Guelfo tanto affetto
O ghe portò ch'o foì ro sò diletto.
29
Se dè ra cura a sti galantomassi
De çercâ dond'o l'è sto gran Campion,
E Guelfo l'incamiña i doi smargiassi
Donde Boemondo o l'era ro Patron;
Perchè ch'o foisse là fiña i ragassi
N'aveivan ciù che ferma l'oppinion.
Piero Santo, chi vedde che a ra pêzo
Se pensa, o ri interrompe, e o sâta a mêzo.
30
E o dixe: apprœuvo, o figgi, se andereì
A quello chi spanteiga ancœu ra gente,
Co uña brancâ de mosche tornereì:
Ra cosa passa assæ diversamente.
Andæ verso Ascaroña, e quando seì
Dove un sciumme a ro mâ se vê corrente,
Li trovereì un’ommo, un vêgio amigo:
Credeighe, che o sà tutto fin a un figo.
31
Ninte no gh'è, che a lê no sæ paleize,
E sto vostro viaggio o l'há previsto;
Andæ: ro trovereì tutto corteize,
Perchè o l'è Santo, e bon servo de Cristo:
Così se mettan subbito a re preize
Carlo, e Ubaldo per fâ sto bell'acquisto.
Obedienti fan ra sò partenza,
Che san quanto o l'è santo, e comme o pensa.
32
Piggian liçenzia, e sì l'amô ri sproña,
Che se mettan prestissimo in cammin.
Addrizzan ra sò prôa verso Ascaroña,
Donde franzeìva là ro mâ vexin:
E no sentiva ancora ra persoña
Mœuve ro má ni forte ni cianin,
Quando in tri pê gh'accapita uña gæra,
Donde scorre uña larga, e gran sciumera.
33
Che fœura dro sò letto a vâ allagando,
E a và ciù presto ch'uña scciupettâ:
Mentre ghe dan dell'œuggio, un venerando
Vêgio se gh'appresenta all'impensâ,
Uña tonega gianca strascinando,
E de fœugge de Fò ra testa ornâ:
Questo mœuve uña trappa, o gh'intra drento
E a pê sciuti o ghe va comme ro scento.
34
A re Fiandre così spesso suççedde,
Quando d'uværno se fa tutto giaçço:
E grendi, e piccenin schittâ se vedde
Senza dâghe una votta dro mostaçço,
Così con ra virtù che lê possedde
Sciù l'ægua o camminava a franco passo,
E presto o l'arrivò donde a lê fisse
Davan sguardæ sti doî, dappœu o ghe disse:
35
Amixi, un’osso duro aveì piggiaoù
Da rozziggiâ, chi n'è pr'i vostri denti:
Quello, che voî çerchæ l'è là intanaoù,
Donde andá no se pœu solo a gren stenti.
Figgi cari, preghæve pù dro sciaoù,
Che da corrî avereì eternamenti:
E chi çerchæ, se pù vorreì trovâ,
Ciù in là dro mondo ve bezœugna andâ.
36
Ma gh'andereì. Vegnîvene frattanto
Commeigo int'ra mæ grotta chi vexiña,
Che da mi savereì poi tutto quanto,
Perchè possæ ingorâ sta gran meixiña.
In sto dî, con imperio da gran santo
O tocca l'ægua con ra trapettiña:
L'ægua dro sciumme subbito a sparisce,
E uña montagna aværta gh'apparisce.
37
Lê ghe da man, e o te ri meña sotta
Dro sciumme per un mondo de strazetti;
O gh'era scuro, e senza testa rotta
No ne saræn sciortîi manco i peccetti;
Ma camminando sempre ciù dessotta,
Trœuvan d'ægua bellissimi zughetti,
Fontañe, fontanette, sciummi, e laghi,
Che s'un l'è bello, ri âtri son ciù vaghi.
38
Trœuvan donde ro Pò prinçipia, e donde
Idaspe, Gange, Eufrate, Istro deriva,
Donde tent'âtri sciummi, e a re profonde
Lontañe vie dro Nilo ancon s'arriva:
Trœuvan sotta un Rian, ro quâ diffonde
D'ægua, e de sorfi uña minera viva,
Che poi ro Sô raffiña, e st'elemento
Poco a poco o ro cangia in oro, e argento.
39
Veddan re sponde intorno recamæ
Tutte quante de prîe re ciù preziose,
Che pareivan da un fœugo illuminæ,
E favan cære quelle grotte ombrose.
Lì zafiri e rubin in quantitæ,
Lì topazzj, lì perle spaventose,
Lì ri smerâdi a quarte, e ri diamanti
Grossi comme seolle tutti quanti.
40
Comme incantæ sti doî tutto osservando
Ghe pâ d'êse in tr'un mondo affæto nœuvo,
E l'un l'âtro se stan quæxi mirando
Senza parlâ; ma Ubaldo dixe apprœuvo:
E donde moæ n'andævo strascinando?
Semmo con voî, ma chi seì voî no scrœuvo:
Dîne, Poæ caro (Dê ve faççe santo)
Se cose vimmo è vero, o s'o l'è incanto.
41
Lê ghe responde: Seì giusto in tro cœu
Dra terra, che ogni cosa in lê a produxe,
E in questo lœugo no saressi ancœu,
Se no foisse ra ghîa, chi ve conduxe:
Vexiña è ra mæ casa, e drento, e fœu
Vireì comme ghe sparega ra luxe.
Nasceì per sti contòrni, e foì Pagan,
Aoura, grazie a ro çê son Crestian.
42
Ni l'Inferno in quest'œuvere gh'ha parte,
Ni gh'ha ninte da fâ negromanzîa:
Dê me guarde, che in grazia de quest'arte,
M'avesse aværta zù per chì ra via.
Mi studio in âtra forma, e in âtre carte
Dro Segnô l'infallibile magîa.
Lì veddo ri secretti dra natura,
Che zœugo fan re stelle in quell'ærtura:
43
E poi no staggo chì sempre intannaoù,
Che savereiva troppo de relento;
Ma spesso sciù ri monti trasportaoù
Gôvo quell'aria, e gôvo quello vento:
Veddo Saturno lì bello spûaoù,
Veddo ro Sô, ra Luña tutta argento;
Vedo chi ammorta, e chi aççende ra miccia,
Chi a ro mondo ha fortuña, e chi ha desdiccia.
44
Me veddo sott'a i pê tutt'amuggæ
Re nuvore un pò neigre, un pô depente
Dall'Ærco, e ciœuve l'ægua e re rozæ:
Veddo, e comme ro vento esce, e spavente:
Comme ro tron s'aççende, e per che stræ
Storte o camiñe a furminâ ra gente:
E in sta maraveggiosa osservazion
Tante votte me tocco se ghe son.
45
Foî de mi mæsmo sodisfæto tanto,
Che me credeivo d'êse in poxitura
D'aveì lì sotta ri œuggi tutto quanto
Pœu fâ ra man de Dio, e ra natura:
Ma quando poi ro vostro Piero santo
Con l'ægua o battezzò st'añima impura,
Allora l'intelletto se m'è aværto,
E cose assæ ciù vere ho poi scoværto.
46
Allora conosceì, che in terra semmo
Uña mañega tutti de mincioin,
E pensando a re votte cose femmo,
Son cose, çerto, da fâ rîe i cappoin.
De seguitá però st'arte no temmo
Perchè n'ho de lasciù re permissioin:
Son cangiaoù: no son ciù cos'ero primma:
Ro Segnô m'ha passaoù sotta ra limma.
47
Tutto in lê me confîo, tutto o m'insegna,
Lê mæ Poære, mæ Meistro, e mæ Patron:
Per nostr'œuvera manco o no desdegna
Fá cose, che a fâ lê solo o l'è bon.
Aoura ra mæ persoña ancœu s'impegna
Perchè Rinaldo sciorte de prexon:
Lê me ghe porze ra sò santa man,
E v'ho sempre aspêtaoù d'ancœu in deman.
48
Così parlando a ro Palazio arrivan
Donde soleiva ro bon vêgio stâ:
O pareiva un grotton, ma se scrovivan
Sale e cammere larghe a tutt'andâ,
E intorno a re muragge ghe luxivan.
Quante gioje ghe son in terra, e in mâ;
De tâ sciorte che all'œuggio ognun diræ,
Che un Giojellê ghe j'ha bello incastræ.
49
Un mondo ghe trovon de servitoî
Per servî i forestê lì pronti, e attenti,
E un banchetto de quelli che tra noî
Fà Sâta-in-banco[1], tutto in ori e argenti:
E doppo aveì leccaoû tanti ragoî,
E fæto sbatte molto ben ri denti,
Tempo è, disse, ro Mago a i doî guerrê,
Aoura d'andâ a çercâ ro prexonê.
50
Pœuscia o seguita a dighe, savereì
Re furbarie d'Armidda gran strioña:
Comme in campo vegnûa visto avereì
Ch'a menò via dra gente a ra sordoña,
E int'ro castello v'arregordereì,
Ch'a ri tegniva quella mascarsoña,
E che a Gaza mandandori lighæ
Foin sorpreixi per stradda, e liberæ.
51
Aoura ve conterò tutto ro resto
Dell'istoria da voî moæ stæta inteiza:
Ve sæ dunque paleize, e manifesto,
Che quando a vì arrobâse questa preiza,
Quella stria maledetta a fè ro tresto,
E a disse d'oddio, e raggia tutta aççeiza:
Ah ti me l'hæ Rinaldo ancœu sunâ,
Ma tutta a tì te ra farò pagâ!
52
Ti proveræ ti solo a ra cadeña
Pe ri compagni tœu ro longo affanno:
Ni vorrò solo dâte a ti sta peña;
A ri âtri cianterò sempre un malanno.
Mentre così ra cœulora a scadeña
Per fâ ra birbantoña un nœuvo inganno
A và donde Rinaldo o l'azzuffò,
Ra sò gente, e gran parte o n'amazzò.
53
Spœuggiaoù dell'armadura ch'o l'aveiva,
Lê se vestì da turco, per raxon
Che lasciâse conosce o no vorreiva,
Ma a ra sorda passâ pr'un pellandon.
Piggia st'arme ra maga, ch'a fremeiva,
E de morto gh'investe un moççiggion:
A l'esponne poi questo spaventaggio
Donde a sà che i Françeixi han passaggio.
54
Lê saveiva ogni cosa con çertezza,
Perchè a l'aveiva çento miria spîe,
E dell'armâ a saveiva con prestezza,
S'a stava ferma, o fava dre sciortîe;
Oltre de che a n'aveiva segurezza
Zù da Ciappin, chi gh'era sempre lîe;
Sichè ro spaventaggio a mette in parte,
Donde ghe pœu zovâ l'inganno, e l'arte.
55
Poco lontan a te ghe misse un paggio
Con vestimenti indosso da villan:
A dette ra lezzion a sto sonaggio,
Che tutto o l'eseguì de man in man:
Questo o foì chi portò poi ro contaggio
A ri vostri guerrê, sicchè cian cian,
Poco a poco vegnin gagge de matti,
Fra lô vivendo comme chen e gatti.
56
In veì ri vostri quello corpo morto
Dissan quest'è Rinaldo, e o l'è per çærto,
Gofredo gh'ha pù fæto un brutto torto!
Ma ro pacciugo poi fu descoværto,
Che d'Armida era questo un tiro storto
Per fâ ro sò negozio ciù coværto.
Aoura sentî comm'a l'ha trattegnûo,
Rinaldo, e cose poi gh'è intrevegnûo.
57
A te l'aspêta questa maledetta
Deppoî d'un canto: lê per sciorte arriva
Sorve l'Oronte, donde un'Izoretta
Forma l'ægua, ch'a l'ha intorno a ra riva,
O vè un pettaffio, o vedde uña barchetta,
Che ger[sic] passâ de là giusto a serviva:
O fissa l'œuggio in quello marmo, e presto
Scrîto in lettere d'oro, o lêze questo.
58
Oh ti, che chì ti accapiti in ste bande
O no voggiando, o apposta, ferma là:
Se maraveggia ti vœu veì ciù grande,
Che a ro mondo ghe sæ, passa de çà:
Lê goroso de veì queste mirande
Cose nœuve a imbarcâse presto o và,
E perchè no bastava a ognun sta barca,
Lasciæ ri paggi, solo lê o s'imbarca.
59
Sbarcaoù ch'o l'è de là, tutto sciallante
O va per veì, ni vedde ninte affæto,
Fœura che grotte, scioî, ægue, erbe, e ciante;
Tanto che o credde in stoppe d'aveì dæto,
Ma pù ro lœugo è pin de grazie tante,
Ch'o l'innamora, e o resta lì desfæto.
O se leva d'in testa l'armadura,
E o se cincia dell'ôra a ra frescura.
60
Verso ro sciumme in tanto l'œuggio o vôze,
Sciumme chi fava un ramadan dra pesta,
E o vedde che se vôze, e se revôze
Un'onda sott'e sorva, e tutta assesta
O vè spontâ uña treçça (oh belle cose!)
E apprœuvo uña garzoña trugna, e læsta,
Tutto scoverta da ro mêzo in sciù,
Gianca comm'Alabastro, e ancon de ciù.
61
Così chì a ro Farcon, o a Sant'Aoustin[2]
Sciortî fœura a cantâ se vè ra bella:
E siben che Rinaldo da vexin,
O ra credde Sirena, sto tognella,
O non ha toccaoù giusto ro cantin:
L'è tutto incanto d'esta Figatella:
E mentre o sta a guardâra, quella in tanto
A te ghe fa sentî sto bello canto.
62
"O zoventura fin che un bello mazzo
Dra vostra fresca etæ manten ro verde,
Provæ dre primme frûte per assazzo:
Chi ha tempo, e tempo aspêta, tempo perde:
Perchè ro tempo, chi ro bœutta in frazzo,
Quello che lê despença, poi desperde.
Se natura così da moære amante
Ve dixe, ghe fæ oregge da mercante?
63
Tornan foscia, o mincioin, ri anni inderrê
Che tanto a ro spropoxito i spreghæ?
Sareì portæ in sto mondo a i Sette çê,
Acquistereì re primme dignitæ.
Ma ra famma, chi va comm'un corrê,
Tanto temûa, cose ve creì ch'a sæ?
L'è un'Eco, un sœunno, un ombra straffalaria,
Un fumme che ro vento porta all'aria.
64
Quietæ, ma con dra boña paggia sotta:
Piggæ ro tempo tale quale o ven:
Scordæve dro passaoù: sempre in tra zotta
Dre miserie a marçî no ve conven:
Se troña, e voî dî allora: Oh bella botta!
Cazze, o s'arve ro çê? criæ: Oh ben!
Questo è saveì! questo se ciamma vive;
Così insegna natura, e così a scrive."
65
A sta brutta canzon lê s'adormenta,
Comme se l'oppio te gh'avessan dæto:
L'añima in corpo o l'ha tutta contenta,
E o resta sì incioaoù e stuppefæto,
Che se foissan vegnûi ri troin a trenta
No l'averæn scommosso nint'affæto.
Visto Armida ro tempo de buttâse
A ven fœura asbrivâ per vendicâse.
66
Ma quando a vì ro bello mostaççetto
Tutto gianco incarnatin coværto,
E quando cappellûo a vì l'œugetto,
Chi rîe serraoù, (pensæ s'o foisse aværto.)
A restà lì de stucco: a sto gnochetto
A s'assetta vexiña, e a va in sconçerto.
A va infin per piggiâ, ma a foì piggiâ,
E senza incanto a restò lì incantâ.
67
Co un mandillo sottî de mossoliña
A gh'andava sciugando ri sûoî:
Re mosche a ghe parava ra Ciapiña,
Arrancando i sospiri a doî a doî,
E (chi ro credereiva?) Poveriña
A se sente in tro cœu tæ sferradoî,
Che ra barca è int'ri scœuggi, e in quell'istante
De nemiga ch'a l'era a vegne amante.
68
Poi dre ciù belle scioî chì e lì çernûe
De Rœuse, Tuberose, e Giâsemin,
In mœuo de Cheñe lavoræ, e tesciûe
Con l'arte, e con l'inganno ro ciù fin,
Ligaoùghe i pê, ro collo, e braççe nûe,
Se pœu dì ch'a l'avè in tro scattorin.
Poi mentre o dorme a se ro mette in poppa
Dra sò carozza, e in çê sciù presto agroppa.
69
Ni a torna ciù a Damasco, o a ro castello
Dond'era quello lago stomagoso,
Ma girosa de questo sò giojello,
E per crovì ro genio vergognoso,
A zè de là dro streito, onde vascello
No và, perchè ro passo è fastidioso,
E un pô stramman: chì a resta, chì a s'assetta
Servendoghe d'allôgio un'Isoretta.
70
Quest'Isora ven dîta uña Côcagna
Affortunâ fra re âtre fortunæ;
A l'ha sciù in cà dro Diavo uña montagna
Tutta orrô, tutta sasci, e oscuritæ.
Re bassure de questa poi sta cagna
De neive a re fe' tutte lastreghæ,
Ma in çimma a te gh'ascciaña un largo spazio,
Lì forma un lago, e in mêzo un gran palazio.
71
Donde in sciampladda fra allegresse, e canti
Se ra gôvan l'un l'âtro in pavariña.
Là ve bezœugna andâ, desfâ ri incanti,
E trâ Rinaldo da ra sò roviña;
Doveì piggiá sto monte, e da costanti
Re guardie superâ d'est'assasciña,
E no ve mancherà chi ve ghe scorte;
E chi per tanta impreisa arme ve porte:
72
Appeña uscîi sto sciumme, trovereì
Donna de faccia fresca, ma antighetta,
Un zuffo in sciù ra fronte ghe vireì
E uña rôba cangiante de stôfetta:
Conseigo sto gran Mâ traghettereì
Ciù fito che no svœura uña saetta,
Un oxello con ri âre; e questa ghîa
A v'accompagnerà tornando via.
73
Donde ra Maga sta lì a pê dro monte
Vedereì dri Serpenti, e dri Dragoin,
Tigre, bestie sarvæghe, c'han in fronte
Ra morte, e bocca aværta Orsi, e Lioin;
Ma a ro mesciâ dra mæ bacchetta a fronte
Tutti s'asquacceran sti animaloin.
Maggiô però (s'a l'è comme se stimma)
Trovereì ro perigo lasciù in çimma.
74
Gh'è in çimma uña bellissima fontaña,
Ch'o pâ ch'a digghe beìvi, e a beive a tenta;
Ma quell'ægua, avertî, ch'a l'è mâsaña.
Che de velen gh'ê drento uña polenta,
E chi l'assazza, e beìve, addio cazaña.
Da primmo a fa vegnî cera contenta,
Ma poi pêzo ch'un matto sganasciando,
Se rîe, se rîe, e in fin se mœuriando.[sic]
75
Se a st'ægua ve fermæ, ro riso è cœutto:
Andæ avanti, schivæ sto brutto scœuggio:
Ni tôre apparegæ zœu moæ ro bœutto
Ve daggan, ni garsoñe ch'impan l'œuggio,
Che faççendove bocca de pancœutto
Ve metteran ro figaretto a mœuggio.
Ma voî dæghe de banda, camminæ,
E in quello gran Palazio presto intræ.
76
Saccæ che gh'è la drento un laberinto,
Che a uscîne ghe vorrà ra man de Dio;
Ma in sto papê vireì cæro, e distinto
Ro moddo per entrâghe ciù spedîo.
In mêzo, d'erbe, e scioî, gh'è un gran reçinto,
Donde pâ che l'amô têgne ro nîo.
Chi trovereì Rinaldo lì assettaoù
Con quella gioja fâsa a ro sò laoù.
77
Ma quando poi lasciaoù ro caro amante
Armida sarà andæta in âtra parte,
Fæve veì, sâtæ fœura, e de diamante
Ro scuddo, che avereì, fæto con arte
Ficchæghero int'ro morro: in quell'istante
Visto ch'o l'è Cupìdo, e non ciù Marte,
Tanta vergœugna o l'averà de lê,
Ch'o cianterà lì tutto sciù doî pê.
78
Atro no v'ho da dî, ma ben porreì
In barba d'esta crava andâ segûri,
Che fin in cà dro Diavo arrivereì
Benchè intrighæ sæen ri strazetti, e scûri,
Perchê sò cose diggo, e trovereì
Che no servan a ninte ri sconzûri,
Ni saverà (tanta virtù ve ghîa)
Ro vostro arrivo Armida, si ben strîa.
79
Voî da tutto uscireì feliçemente,
Boña andæta avereì, mêgio retorno.
Ma l'ora de dormî l'è tosto a rente,
E bezœugna levâse avanti giorno.
Così o ghe disse, e poi da bon parente
Stança, e letto o ghe dè per lô soggiorno:
Poi lasciando sti doî a ruminâ,
Ro bon vêgio lê assì zè a reposâ.
FIN DRO CANTO XIV.


text:
Galettu de marçu
Galettu de marçu (upupa epops), oxellu migratû lungu 25–32 cm, cu-in avertua di ae de 44–48 cm. U l'ariva cu-a primaveja e u parte a settembre.
U l'e un di oxelli nustræ da-i cuî ciü schilenti, cu-a testa e u petu cû de çetrun bellu açeizu e a cua e i ae a bande gianch'e neigre. U g'ha u beccu lungu e cürvu e 'na bella cresta ch'u tia sciü e zü.
U versu u l'e incunfundibbile 'na serrie de træ notte pæge destacæ, u-u-u, ch'en a l'origgine du numme latin.
U xöu u l'e incunfundibbile ascì: u xuatta e u parpella a intervalli cumme 'n parpagiun, anandu in sciü e in zü invece che dritu.
U se çibba de insetti ch'u l'aciappa attastandu u teren cu-u beccu.
U fa u niu bassu inti pertüxi de miage, di scaçi di ærbui o inte tan-e lasciæ da di atre bestie.
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Galettu de marçu
- Wikispecies a contêgne informaçioìn in sce Galettu de marçu


text:
Ma se ghe penso
Ma se ghe penso a l'é 'na canson in léngoa lìgure di emigranti zeneixi e lìguri. A l'é o scimbolo da canson zeneize e da presensa da Liguria into mondo.
Scrîta da Carbon e Margutti e interpretâ da Mario Cappello, a parla de 'n emigròu zeneize in Argentinn-a.
L'anno de nascita de 'sta canson o l'è stæto o 1925, cantâ pe-a primma vòtta da-a soprano Luisa Rondolotti, ch'a l'à cantâ a-o tiatro Orfeo, 'na sala zeneize che òua a no l'existe ciù.
Ma se ghe penso[modìfica | modìfica wikitèsto]
O l'êa partîo sénsa 'na palanca,
l'êa za trent'anni, fòrse anche ciù.
O l'àia lotòu pe métte i dinæ a-a bànca
e poéisene un giórno vegnî in zu.
E fâse a palassinn-a e o giardinétto,
co-o ranpicante, co-a cantinn-a e o vin,
a branda attacâ a-i èrboi, a ûso letto,
pe dâghe 'na schenâ seja e matìn.
Ma o figgio o ghe dixeiva: "No ghe pensâ
a Zena cöse ti ghe vêu tornâ?!"
Ma se ghe penso alôa mi veddo o mâ,
véddo i mæ mónti e a ciàssa da Nonçiâ,
rivéddo o Righi e me s'astrenze o cheu,
véddo a Lanterna, a Cava, lazù o Meu...
Rivéddo a-a seja Zêna ilûminâ,
véddo la-a Fôxe e sento franze o mâ
e alôa mi pénso ancón de ritornâ
a pösâ e òsse dôve ò mæ madonâ.
O l'êa passòu do ténpo, fòrse tròppo,
o figgio o l'inscisteiva: "Stémmo ben,
dôve t'êu andâ, papà?.. pensiêmo dòppo,
o viâgio, o mâ, t'ê vêgio, no convén!"
"Òh no, òh no! mi me sento ancón in ganba,
son stùffo e no ne pòsso pròpio ciù,
son stanco de sentî señor, caramba,
mi vêuggio ritornâmene ancón in zû...
Ti t'ê nasciûo e t'æ parlòu spagnòllo,
mi son nasciûo zeneize e... no me mòllo!"
Ma se ghe penso alôa mi véddo o mâ,
véddo i mæ mónti e a ciàssa da Nonçiâ,
rivéddo o Righi e me s'astrenze o cheu,
véddo a Lanterna, a Cava, lazù o Meu...
Rivéddo a-a seja Zêna iluminâ,
véddo la-a Fôxe e sénto franze o mâ
e alôa mi pénso ancón de ritornâ
a pösâ e òsse dôve ò mæ madonâ.
E sénsa tante cöse o l'é partîo
e a Zêna o gh'à formòu tórna o seu nîo.
Colegamenti estèrni[modìfica | modìfica wikitèsto]
- E pòule da canson: [1]
- A stöia da canson
- Ma se ghe penso reçitâa da Gilberto Govi
- Mario Cappello e a canson zeneise


text:
Giæa (cianta)
Beta vulgaris (L., 1753), comuneménte conosciûa ségge cómme giæa ségge cómme giærâva in sciâ bâze di ûzi, a l'è 'na ciànta ch'a apartegne a-a famìggia de Amaranthaceae[1], da quæ se pœan mangiâ e féugge.
Quésta ciànta a l'è stæta 'na de prìmme a êse descrîta segóndo o modèrno scistêma de clasificaçión, dæto ch'a l'êa stæta za catàlogâ into 1753 da Linneo, inta sò inportantìscima òpia Species Plantarum[2].
EtimologîaModìfica
A l'é 'na ciànta erbàcea, existénte in divèrse variêtæ: da sùcou, da òrto e da foràggio, pe l'alimentaçión de béstie.
In sciâ bâze de l'ûzo a l'è conosciûa con divèrsci nómmi:
- a ciànta da sùcou (coltivâ cómme tùbero ascì) a l'è in génere ciamâ cómme giærâva segóndo a grafîa ofiçiâ, gêräva in savonéize, gearàva in vintimigiôzo e betařava in monegàsco (in italiàn barbabietola).
- a variêtæ coltivâ inti òrti, da quæ se mangiàn e féugge, a l'è pe cóntra dîta giæa segóndo a grafîa ofiçiâ, gè in savonéize e gé in vintimigiôzo (in italiàn bietola).
DescriçiónModìfica
A giæa a l'è 'na ciànta èrbacea da-a coltivaçión bienâle, de ræo perénne, ch'a l'è àncoâ a-o seu gràçie a 'na réixe méistra e ch'a pœ arivâ a 'n'altéssa de ciù ò mêno 1 ò 2 mêtri.
FéuggieModìfica
E féuggie da B. vulgaris són lónghe tra 5 e 20 cìtti (ciù picìnn-e quélle vèrso l'âto), a fórma de cheu, e arivàn a dimenscioîn bén bén magioî inte variêtæ coltivæ. Quéste àn ascì 'n màrgine intrêgo ò óndulòu e, in sciâ pàgina superiôre, prezentàn 'na nétta còsta centrâle.
ScioîModìfica
I scioî de quésta ciànta àn 'na tìnta vèrde ò róssa e són asæ picìnn-i, co-in diàmetro de 3-5 mm, formæ da çìnque féugge (ò pétali) e són arechéugéiti in dénse spîghe, in grùppi generalménte da træ a éutto unitæ. L'inpolinaçión a l'avegne gràçie a-a fòrsa do vénto, in vîa primâia, e secondariaménte atravèrso e bestiête.
FrûtiModìfica
O frûto o l'è costitoîo da doî acheni modificæ de mòddo da contegnî a seménsa, da-a fórma a lénte e ànpia 2-3 mm.
Distriboçión e habitatModìfica
E variêtæ sarvæghe de B. vulgaris són distriboîe inta ciù pàrte de l'Eoröpa, inta Macaronesia e inte l'Àzia òcidentâle, scibén che ghe séggian ciànte natûalizæ inti âtri continénti ascì[1].
In particolâ són difûze inte zöne costêe, caraterizæ da 'n elevâ salinitæ e da 'n seu sàbiôzo ò conpòsto sorviatùtto da prîe.
ProdutoîModìfica
Inte l'Eoröpa produtoî de sùcou giànco són a Frànsa e a Germània e, ecetoòu o Lusenbùrgo, tùtti i Pàizi de l'Unión Eoropêa estrâon o sùcou da-a B. vulgaris.
NòtteModìfica
- ↑ 1,0 1,1 (EN) Beta vulgaris, in sce powo.science.kew.org. URL consultòu o 5 màzzo 2021.
- ↑ (LA) Carl von Linné, Species Plantarum: exhibentes plantas rite cognitas, ad genera relatas, cum differentiis specificis, nominibus trivialibus, synonymis selectis, locis natalibus, secundum systema sexuale digestas, Stoccolma, Impensis Laurentii Salvii, 1753, p. 222.
Âtri progèttiModìfica
- Wikimedia Commons a contêgne di inmàgine ò di âtri files in sce giæa
- Wikispecies a contêgne informaçioìn in sce giæa


text:
Pulitica munegasca
U Prinçipatu de Mu̍negu ë üna munarchia cunstitüçiunale segundu a Cunstitüçiun d'u 1962.
U putere legislativu, a Mu̍negu, releva per parte d'u Cunsiyu naçiunale de Mu̍negu. U putere esecütivu é eserçau per parte d'u principu de Munegu. U putere giüdiçiari é eserçau per tribünali independenti.
U principu ë u capu de statu. U Cunsiyu naçiunale ë u parlamentu d'u Prinçipatu.
Ün ministru de Statu e trei cunseyei (Internu, Finançe, Trabayi püblichi) formu u Cunsiyu de guvernu.
Vinculi esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Pulitica munegasca


text:
Federico Faruffini
Federico Faruffini (Sesto San Giovanni 1833 - Perugia 1869) ô l'è stætô un pitô e incisô italian de l'800. A sö opera a l'è consciderä cômme un mômento de passaggiô tra ô pittoricismo de Giovanni Carnovali e i moddi di Scapigliati lômbardi.
Autoretraeto
Dæti personâli
Mòrte: Perugia, 1869
Biografìa[modìfica | modìfica wikitèsto]
Fôrmoô presso a “Civica Scuola di Pittura” de Pavia côn Giacomo Trecourt; amigô de Tranquillo Cremona, ô l'ea influensoô maggiormente dä pittüa cromaticamente ricca de Carnovali, dedicandôse a soggetti storici, religiôsi o piggæ dai romansi. Ô l'ea andætô a Romma in tô 1856, restandôghe figna all'iniziô dô 1858, impiegoô in ta primma commisciôn ufficiale: a pala con l'Immacolata Concezione pe ô Duomo de Pavia, dôve spunta de influense puriste.
Ô l'è mortô suicida a Perugia, con l'ingestiôn de cianüro de potassiô.
Opere[modìfica | modìfica wikitèsto]
E opere realizzæ tra ô 1859 e ô 1861 (L'orazione di san Domenico, pe a Certôsa de Pavia e La gondola di Tiziano, 1861, Milàn, Galeria d'Arte Môderna) môstran una növa ricchessa cromatica e un'originale impostaçiôn compoxitiva, probabilmente frütô dô côntattô con Domenico Morelli, tra ô 1859-1860 çirca ô l'aveiva compiô un breve sôggiôrnô venesian dove o l'aveiva studioô i meistri dô Rinascimentô venetô.
Ô se trasferiva in tô 1861 a Milàn, ô trövemmô a Tôrìn, con Tranquillo Cremona dô 1864, espônendôghe Sordello e Cunizza (Milàn, Pinacoteca de Brera); dô mæximô annô a l'è anche La Lettrice o Clara, (Milàn, Galleria d'Arte Môderna). Dô 1865 l'è Il sacrificio della Vergine al Nilo, a sö opera ciü cônôsciüa (Rómma, Galleria Naziônale d'Arte Môderna).
Premi[modìfica | modìfica wikitèsto]
Premioô in tô 1867 a l'espoxisciôn üniversale de Pariggi pe ô Cesare Borgia che ascolta Machiavelli (recentemente accattoô da ô Cômüne de Pavia e espostô in tô Castellô Visconteo da mæxima çittæ).
Federico Faruffini inti musei[modìfica | modìfica wikitèsto]
- Galleria d'arte môderna de Milàn
- Galleria naçiônale d'arte môderna e côntempôranea de Romma
- Pinacoteca de Brera de Milàn
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Federico Faruffini


text:
Dussaiga
Dussaiga (Dôsaiga in zeneize, Dolceacqua in italiàn, de chèli i dixe ascì Dösaiga) u l'è in paise de 2092 abitanti ch'u fa comüṉ int'a provinsa Impeȓia in Ligüȓia.
Geògrafia[modìfica | modìfica wikitèsto]
U l'è in bôȓgu medievâ de chéli ra Val Nervia, u Nervia passa per Dussaiga. A parte ru paise ciü véglia, scituàa int'i pèi ru briccu Rebuffau, a l'ha u castello ri Doȓia, ch'u l'è ciamàu "Téra". U Boȓgu, a paȓte ciü zuvaṉa, a l'è de là ru Nervia, int'i lài ra strada ra valle.
U clima u l'è mite ru tipo "mesomediterraneo subumido". Int'a stassiùn ru tèmpu de Dussaiga (ARPA Liguria) gh'è scritu che de zenà ghe sun +7,6 °C e de lügliu +22,3 °C, cun 55 gioȓni e 750mm de ciöve a l'annu de media.
Stoia[modìfica | modìfica wikitèsto]
U nome italiàn Dolceacqua ven ascaixi de seguȓo da in autru boȓgu roman ch'u se ciamava Dulcius, ch'u l'è divenìu pöi Dulciàca, Dusàiga e Dulcisaqua. De chéli i dixe peȓò ch'a purìa venì da in nome celticu, Dussaga, ch'u serìa diventàu Dulsàga e pöi Dolceacqua. U nome celticu u l'è vixin a Dussaiga, in dialettu. Purìa essê peȓ lo ch'u se ciama cuscì.
Pòsti de interesse[modìfica | modìfica wikitèsto]
Economia[modìfica | modìfica wikitèsto]
Coltùa[modìfica | modìfica wikitèsto]
Manifestaçioin[modìfica | modìfica wikitèsto]
Feste e fëe[modìfica | modìfica wikitèsto]
Comunicaçioin[modìfica | modìfica wikitèsto]
Colegaménti esterni[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Dossaiga


text:
Categorîa:Politica
Quésta categorîa l'arechéugge e vôxe che pàrlan de l'argoménto: Politica.
- Wikimedia Commons a contêgne 'na categorîa in sce l'argoménto Categorîa:Politica
Sottocategorîe
Sta categoria chie a contegne e 7 sottocategorie indicæ chì aprœuvo, pe 'n totale de 7.
D
- Diritto Amministratïo (6 P)
F
- Forme de Governo (5 P)
O
- Organizaçioin Internaçionæ (4 C, 10 P)
P
- Partiti Politici (5 P)
- Politica Internaçionâ (7 C, 2 P)
S
- Stato (1 C, 1 P)
T
- Teritöi coloniali (1 C, 6 P)
Pàgine inta categorîa "Politica"
Questa categoria a contegne e 38 pagine indicæ chì de sotta , insce 'n totale de 38.


text:
Campionato italian do Zeugo do ballon
O Campionato italian do Zeugo do ballon o l'è l'insemme di tornei naçionali istituï da-a FIGC.
Descriçion e stöia[modìfica | modìfica wikitèsto]
I campionati son suddivixi e organizzæ in 10 levelli, i primmi 4 son inquadræ inte l'area do profescionismo, invece i atri 6 son pe i dilettànti.
A Liga Naçionâ Profescionisti a l'organizza e a dirizze i doi maggioi campionati, a Serie A e a Serie B, mentre a Liga Italian-a do Ballon Profescionistico a l'organizza e a dirizze a Serie C1 e Serie e C2, o terço e o quarto livello do profescionismo. I diversci campionati a carattere dilettantistico son organizzæ da-a Liga Naçionâ Dilettànti, tra i quæ a Serie D, o quinto livello do ballon italian.


text:
Charles Darwin
Charles Robert Darwin (12 frevâ 1809, Shrewsbury, Inghiltæra - 19 arvî 1882, Kent, Inghiltæra), o l'è stæto 'n biòlogo e natûralista britanego. O l'ha fæto a base da teorîa moderna de l'evolûssion, costrûendo o conçetto d'evolûsion d'e specie attraverso 'n lento processo de selession natûrâ.
Charles Darwin
Dæti personâli
Mòrte: Kent, (Inghiltæra), 19 arvî 1882
Âtre informaçioìn
Vitta[modìfica | modìfica wikitèsto]
O l'ha pûbbricòu a sêu teorîa insce l'evolûssion de specie into libbro L'origgine de specie (1859), c'o l'è rimasto a sêu êuvia ciû importante e c'a-o l'ha fæto diventâ molto çelebre inta comûnitæ scientifica.
O l'ha raccûgéito molte informassioin inscie quæ o l'ha fondòu a sêu teorîa dûrante 'n viâgio intorno a-o mondo in scia nâve HMS Beagle, e speçialmente dûrante o sogiorno inte ìsoe Galàpagos.
Atri progètti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce Charles Darwin
- Wikispecies a contêgne informaçioìn in sce Charles Darwin


text:
São Paulo
São Paulo a l'é 'na çittæ do Brasî, capitâ do stato do mæximo nomme, a l'è a prinçipâle çittæ do Pàize e de l'emisfero sûd.
A l'è consciderä a primma çittæ do Brasî in importansa soçiâle, coltûâle e econòmmica. S'a ciamma "çittæ c'a no se pêu fermâ". A g'ha 'na popolassiôn de 12.038.175 abitanti (stimaxôn 2016), in sce 'na sûperfiçie de 1.522,986 km².
Insëmme a Rio de Janeiro e comme gran çentro economico, a g'ha gran quantitæ de çittadïn fôresti, prinçipalmente giapponnéixi, portoghéixi, e italiæn.
Vôxe corelæ[modìfica | modìfica wikitèsto]
Colegamenti esterni[modìfica | modìfica wikitèsto]
- Prefettûa de São Paulo (in portoghéize)
- Scïto ûffiçiâ de tûrìximo
- Dati pe tûristi
- Cartôlinn-e vëgie São Paulo - Brasî
- Scïto con fotografîe (in ingléize)
Atri progetti[modìfica | modìfica wikitèsto]
- Wikimedia Commons a contêgne di inmàgine ò di âtri files in sce São Paulo


text:
Categorîa:Euròpa
Quésta categorîa l'arechéugge e vôxe che pàrlan de l'argoménto: Euròpa.
- Wikimedia Commons a contêgne 'na categorîa in sce l'argoménto Categorîa:Euròpa
Sottocategorîe
Sta categoria chie a contegne e 4 sottocategorie indicæ chì aprœuvo, pe 'n totale de 4.
G
- Geografia de l'Euròpa (11 P)
S
- Stâti de l'Eoröpa (47 C, 1 P)
U
- Uniùn Europea (1 C, 2 P)
Ç
- Çittæ d'Europa (2 C, 45 P)
Pàgine inta categorîa "Euròpa"
Questa categoria a contegne e 2 pagine indicæ chì de sotta , insce 'n totale de 2.


text:
Giæarava
A giæarava, ò ascì giærava (Beta vulgaris segondo a clascificaçion de Linneo), a l'é unna cianta angiosperma diotiledoña ch'a l’appartëgne a-a famiggia Amaranthaceae, sottofamiggia Betoideae. Ghe n’é de diverse qualitæ: da piggiâghe o succao, da cortivâ inte l'òrto ò da deuviâ comme giascio pe-e bestie.
ColtuaModìfica
A giæarava a se cortiva inti paixi che presentan un climma tempiou. A l'é unna cianta ch'a cresce inte un periodo de doî anni: into primmo a reixe a sviluppa de reserve succæñe, into segondo cresce o gambo co-e scioî. Pe poeighe piggiâ o succao, a cianta a vëgne arrancâ a-a fin do primmo anno de coltua.
Inte regioin ciù a-o settentrion a giæarava a se semeña in primmaveia e a s'arrecheugge à partî da-a fin d'agosto. Into meridion, incangio, pe redue e contraçioin inta produçion de reixe e do succao, a cianta a se cortiva segondo un periodo ch'o va da l'ötunno a-a primmaveia e a s'arrecheugge de stæ.
Propietæ do sugoModìfica
Inti urtimi anni o sugo da giæarava o l'é stæto studiou ben ben pe-e seu propietæ de stimolaçion, mascime inte l'ambito do sport. Graçie a-o seu gran contegnuo de nitræ, o saieiva in graddo d'aumentâ o sviluppo da moscolatua. Segondo unna reçerca de l'universcitæ de Exeter, in Inghiltæra, o sugo da giæarava o l'avieiva a propietæ d'aumentâ e prestaçioin di atleti: di ciclisti che n'aivan bevuo an mostrou un incremento de lestixe ciù erto do 2,5%[1].
NòtteModìfica
- ↑ (EN) Research reveals new secret weapon for Le Tour, in sce exeter.ac.uk. URL consultòu o 6 màzzo 2021.
Âtri progèttiModìfica
- Wikimedia Commons a contêgne di inmàgine ò di âtri files in sce giæarava